Maybank IB kekal sasaran KDNK 6%

KUALA LUMPUR, 5 Januari - Bencana banjir yang melanda beberapa negeri tidak menjejaskan pertumbuhan Keluaran Dalam Negara Kasar (KDNK) tahun ini.

Justeru, Maybank Investment Bank Berhad (Maybank IB) mengekalkan sasaran KDNK pada 6%.

Ketua Ahli Ekonominya, Suhaimi Ilias optimis aktiviti pembuatan tidak terganggu berikutan banjir yang berlaku.

Dalam pada itu, mengikut anggaran industri insurans, tuntutan berkaitan kerosakan banjir sekitar RM3 bilion.

Manakala kerosakan terutamanya kepada isi rumah yang berkemungkinan tidak diinsuranskan, kira-kira RM1.5 bilion.


NUBE, sokong larangan pengeluaran  KWSP bagi tujuan kecemasan

KUALA LUMPUR, 5 Januari- Kesatuan Kebangsaan Pekerja-pekerja Bank (NUBE) menyokong tindakan kerajaan untuk tidak membenarkan pengeluaran lanjut caruman KWSP bagi tujuan kecemasan seperti bencana.Jelas Setiausaha Agungnya, J. Solomon, sekiranya dilaksanakan, ia bakal membawa kesukaran kepada 3.6 juta ahli yang kini hanya mempunyai simpanan kurang seribu ringgit.Pengeluaran simpanan KWSP juga bakal menyukarkan sebahagian besar pencarum B40, apabila bersara nanti.Hal ini disokong statistik KWSP mengenai status simpanan persaraan pekerja selepas pelbagai pengeluaran diluluskan di bawah skim i-Lestari, iSinar dan i-Citra.Kesatuan tersebut turut bersimpati dengan nasib penduduk terjejas banjir, namun menggunakan dana persaraan pekerja ketika bencana bukanlah pendekatan yang baik.Bagaimanapun, sekiranya inisiatif yang diberikan bagi meringankan beban masyarakat terjejas tidak mencukupi, kerajaan perlu menambah peruntukan daripada sumber yang sewajarnya.


Proton catat jualan 114,708 unit kenderaan pada 2021, tertinggi sejak 2014

KUALA LUMPUR, 4 Januari - Proton Holdings Berhad mencatat jualan sebanyak 114,708 unit kenderaan sepanjang tahun lalu, sekali gus menjadi rekod tertinggi sejak tahun 2014.Syarikat pengeluar kereta itu merekodkan pertumbuhan jualan bagi tahun ketiga berturut-turut disebalik anggaran jumlah Jualan Keseluruhan Industri (TIV) yang rendah."Saga menjadi model paling laris terjual sepanjang tahun lalu sebanyak 42,627 unit diikuti X50, X70 dan Exora.Jualan antarabangsa pula merekodkan 3,108 unit meningkat 100%, sekaligus menempatkan Proton sebagai jenama automotif terlaris dari segi eksport," menurut kenyataan syarikat pengeluar kereta Malaysia itu.Menerusi penambahan aktiviti pasang siap di luar negara dan kelonggaran sekatan perdagangan, PROTON yakin penambahan jualan eksport akan berterusan untuk beberapa tahun akan datang.


Pengeluaran KWSP ketika bencana, bukan penyelesaian waktu terdesak

KUALA LUMPUR, 4 Januari- Kebenaran pengeluaran Kumpulan Wang Simpanan Pekerja (KWSP) ketika waktu bencana tidak boleh dianggap sebagai penyelesaian waktu terdesak.Menurut Penganalisis Korporat dan Perniagaan, Mohamad Faisal Abdul Malik, mandat yang diamanahkan kepada KWSP adalah bagi menjamin persaraan pekerja serta melindungi simpanan untuk masa tua."Pengeluaran ini secara tidak langsung akan memaksa KWSP melupuskan pelaburan dan ianya akan memberikan impak susulan kepada pasaran bon dan saham negara. RM270 billion yang boleh dikeluarkan oleh ahli yang berumur lebih 55 tahun dan pengeluaran ini juga akan menjejaskan kecairan, dan ini perlu diperhalusi oleh kerajaan dalam mengimbangi tuntutan ini kerana sudah pasti akan ada kesan jangka pendek terhadap keputusan ini, katanya dalam temu bual bersama RTM.Penganalisis Ekonomi, Profesor Madya Dr. Ahmed Razman Abdul Latiff pula berpendapat, masih terdapat langkah alternatif yang boleh dimanfaatkan kerajaan bagi membantu kumpulan terkesan tanpa perlu menggunakan dana persaraan. "Bagaimana kita boleh mampu membantu mangsa banjir, mangsa pandemik adalah melalui bantuan bantuan daripada kerajaan yang sedia ada melalui pelbagai stimulus ataupun pakej rangsangan dan juga bajet 2022, katanya.Sebelum ini, KWSP memaklumkan tiada peruntukan dalam akta yang membenarkan pengeluaran untuk bencana alam.


Ringgit dibuka rendah berbanding Dolar AS

KUALA LUMPUR, 3 Januari- Ringgit dibuka rendah berbanding dolar AS pada hari dagangan pertama 2022 dalam persekitaran mengurangkan kebimbangan mengenai varian Omicron COVID-19, kata penganalisis. Pada 9 pagi, unit tempatan diniagakan rendah pada 4.1690/1720 berbanding dolar AS daripada 4.1650/1680 pada Jumaat.Menurut MIDF Research, walaupun ringgit ditutup tinggi pada Jumaat, dengan paras paling kukuh dalam tempoh 1.5 bulan dan turut mendapat sokongan daripada kenaikan harga minyak, unit tempatan mengakhiri tahun lepas merosot -3.5 peratus berikutan jangkaan yang tinggi terhadap perubahan dasar oleh Rizab Persekutuan Amerika Syarikat yang mendorong permintaan yang tinggi untuk dolar AS.Pada masa ini, minyak mentah Brent diniagakan tinggi 0.9 peratus kepada US$78.48 setong.AmBank Research, dalam nota penyelidikan berkata ringgit dijangka diniagakan antara paras sokongan pada 4.1595 dan 4.1625 manakala paras halangan pada 4.1755 dan 4.1885.Ringgit diniagakan kebanyakannya rendah berbanding sekumpulan mata wang utama lain kecuali yen Jepun.Unit tempatan merosot berbanding dolar Singapura kepada 3.0918/0952 daripada 3.0872/0899 pada Jumaat, bagaimanapun naik berbanding yen Jepun kepada 3.6158/6193 daripada 3.6186/6212.Ia susut berbanding pound kepada 5.6344/6401 daripada 5.6277/6318 pada Jumaat dan rendah berbanding euro kepada 4.7360/7411 daripada 4.7194/7228 sebelum ini. -BERNAMA


Kekalkan daya saing, MATRADE rangka pelbagai inisiatif

KUALA LUMPUR, 1 Januari- Kementerian Perdagangan Antarabangsa dan Industri (MITI) sedia melipatgandakan usaha bagi memastikan sektor perniagaan kekal berdaya saing di peringkat global.Justeru, Perbadanan Pembangunan Perdagangan Luar Malaysia (MATRADE) merangka pelbagai inisiatif bagi meningkatkan keupayaan eksport perusahaan kecil dan sederhana (P-K-S).Ketua Pegawai Eksekutif MATRADE, Mohd Mustafa Abdul Aziz berkata P-K-S juga digesa sedia meneroka peluang baharu yang muncul."Kita ada program yang dipanggil e trade, dimana mereka ini boleh berniaga atapun mengeksport dengan menggunakan digital platform dan MATRADE bekerjasama dengan hampir 20 e -market places yang mana mereka boleh menjual barangan mereka dalam platform tersebut", katanya dalam Program Temubual secara maya di Facebook bertemakan Transformasi Industri bersama MITI.


Usaha memulih dan menstruktur ekonomi negara membuahkan hasil positif

KUALA LUMPUR, 1 Januari - Tahun 2021 merupakan permulaan kepada usaha kerajaan untuk memulih dan menstrukturkan semula ekonomi negara.

Menurut Perdana Menteri, Datuk Seri Ismail Sabri Yaakob ia dapat dilihat menerusi pencapaian positif beberapa indikator utama ekonomi makro dan rakyat.

"Buat pertama kali jumlah perdagangan mencecah RM2 trillion selepas berkembang 24.6 peratus bagi tempoh Januari hingga November 2021 berbanding tempoh yang sama tahun lalu.

Keluaran Dalam Negeri Kasar (KDNK) Malaysia turut meningkat sebanyak 3.0 peratus dalam tempoh sembilan bulan pertama 2021.

Sebagai indikator kepada kerancakan ekonomi di peringkat kepenggunaan, nilai jualan perdagangan borong dan runcit juga merekodkan peningkatan sebanyak 5.4 peratus kepada RM116.4 billion pada Oktober 2021," katanya dalam perutusan Tahun Baharu 2022.

Dari aspek pelaburan pula, jelas Perdana Menteri, Malaysia mencatat perkembangan positif RM12.8 billion pelaburan langsung asing (FDI) bersih pada suku ketiga 2021.

Berbanding RM8.2 billion pada suku kedua, iaitu peningkatan sebanyak 56 peratus.


MYRER, pendekatan meningkatkan kapasiti campuran Tenaga Boleh Baharu (TBB) dalam bekalan elektrik negara.

PUTRAJAYA, 30 Disember- Pelan Hala Tuju Tenaga Boleh Baharu Malaysia (MyRER) yang akan dilaksanakan bermula tahun depan sehingga 2035 merupakan pendekatan serampang tiga mata untuk meningkatkan kapasiti campuran Tenaga Boleh Baharu (TBB) dalam bekalan elektrik negara.Menteri Tenaga dan Sumber Asli, Datuk Seri Takiyuddin Hassan berkata, ia juga dapat membantu Malaysia memenuhi komitmen perubahan iklim dan melonjakkan ekonomi."Pelaksanaan MYRER akan menghasilkan limpahan ekonomi melalui penjanaan nilai pelaburan sebanyak RM20 billion pada 2025 dan RM33 billion pada tahun 2035 disamping dapat menyediakan 47 ribu peluang pekerjaan dalam bidang TBB", katanya di Putrajaya.MyRER akan meningkatkan kapasiti TBB kepada 17996 megawatt menjelang 2035 berbanding 8450 megawatt pada tahun 2020.Peningkatan itu mampu mengurangkan intensiti pelepasan karbon bagi sektor pembekalan elektrik sebanyak 60 peratus pada tahun 2035.


MEDAC tawar moratorium pinjaman selama enam bulan untuk usahawan mikro dan informal

PUTRAJAYA, 30 Disember - Kementerian Pembangunan Usahawan dan Koperasi (MEDAC) bersetuju memberikan moratorium kepada usahawan mikro dan informal yang mendapat pembiayaan bawah agensi berkenaan.

Menteri Pembangunan Usahawan dan Koperasi, Tan Sri Noh Omar berkata langkah itu diambil berikutan ramai peniaga terjejas kaibat bencana banjir baru-baru ini.Sebagai permulaan moratorium akan diberikan kepada mereka yang menerima pembiayaan di bawah Tekun Nasional dan Amanah Ikhtiar Malaysia (AIM), katanya menerusi kenyataan hari ini.Tambahnya, pemberian moratorium bawah Tekun Nasional akan ditawarkan kepada peminjam yang terkesan dengan banjir selama enam bulan dengan peruntukkan sebanyak RM30 juta.Manakala pemberian moratorium bawah AIM pula adalah secara automatik kepada Sahabat AIM bermula 20 Disember 2021 hingga 31 Januari tahun depan.Selain itu, Sahabat AIM yang terlibat dengan banjir juga akan menerima Bantuan Tabung Kebajikan dan Kesejahteraan Sahabat (TKKS).


Prestasi dagangan Malaysia kekal kukuh untuk bulan berikutnya

KUALA LUMPUR, 30 Disember - "Prestasi dagangan Malaysia akan kekal kukuh untuk bulan seterusnya". Keyakinan itu disuarakan Pengarah Perhubungan Luar Institut Demokrasi dan Hal Ehwal Ekonomi (IDEAS) Malaysia, Dr. Zokhri Idris yang turut optimis negara berada dalam landasan tepatapabila melihat keberkesanan usaha Malaysia menangani pandemik Covid-19. Katanya, dagangan negara yang mencecah RM2 trilion buat kali pertama bagi tempoh Januari hingga November tahun ini dilihat sebagai perkembangan positif walaupun negara mengalami pelbagai cabaran. "Perjanjian mega antarabangsa seperti RCET dan CPTPP, di peringkat IDEAS kami telah melakukan kajian contohnya perjanjian mega ini, kita akan menyaksikan peningkatan GDP iaitu KDNK negara 1% kerana kita akan melibatkan banyak lagi rakan dagangan negara-negara luar. Mengenai ancaman COVID-19, Dr. Zokhri menjangkakan varian Omicron tidak menjejaskan prestasi dagangan negara kerana kadar vaksinasi antarabangsa konsisten dan menggalakkan. "Cuma pembekal logisitik perlu sentiasa bersiap sedia agar penularan COVID-19 ini tidak memberi kesan kepada pengeluaran sekali gus menjejaskan pendapatan negara katanya. Baru-baru ini, Jabatan Perangkaan Malaysia memaklumkan dagangan negara berkembang kukuh sebanyak 24.6 peratus berbanding tempoh sama tahun lalu.Selaras prestasi dagangan, eksport dan import turut mencatat pertumbuhan dua angka.


MYDIN lancar kempen OURDIN, kumpul dana bantu penduduk terjejas banjir

KUALA LUMPUR, 30 Disember- Mydin Mohamed Holdings Berhad (Mydin) menerusi Mydin Prihatin melancarkan kempen OURDIN sebagai inisiatif mengumpul dana dan mengajak rakyat untuk terus bersama-sama membantu penduduk terjejas banjir.Pengarah Urusannya, Datuk Ameer Ali Mydin berkata, Mydin Prihatin menyasar untuk memanfaatkan rantaian bekalan dan logistiknya sebagai platform mengumpul dana bagi rakyat untuk turut sama menghulurkan sumbangan dan bantuan segera .Katanya, Mydin mampu memainkan peranan membantu penduduk terkesan akibat banjir, tetapi ia tidak boleh melakukannya sendiri dan memerlukan sokongan semua pihak.Melalui inisiatif OURDIN, keseluruhan 100 peratus hasil jualan tersebut akan disalurkan kepada penduduk terkesan dan memerlukan.Ia juga menunjukkan solidariti syarikat itu bersama rakyat Malaysia.Mydin Prihatin turut membuka laman sesawang khusus iaitu www.ourdin.com.my bagi membolehkan orang ramai membantu penduduk terjejas banjir menerusi pembelian baju T berkolar eksklusifnya bernilai RM55.


Malaysia catat jumlah dagangan RM2 trilion buat pertama kali dari Januari hingga November tahun ini

KUALA LUMPUR, 29 Disember - Kejayaan Malaysia merekodkan jumlah dagangan mencecah RM2 trilion buat pertama kali dari Januari hingga November tahun ini, bukti kesan pengganda daripada usaha berterusan kerajaan dalam pemulihan ekonomi negara.

Menerusi hantaran di Facebook beliau, Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, Kementeriannya akan terus memastikan negara kekal pada trajektori pertumbuhan yang akan memberi manfaat kepada sektor perniagaan dan pekerjaan."Kejayaan ini juga penanda aras penting dalam pemulihan ekonomi negara, terutama ketika berdepan situasi pandemik dan bencana banjir" kata Azmin.Jelasnya lagi, eksport akan terus dipertingkatkan seiring langkah menarik lebih banyak pelaburan bernilai tinggi dalam teknologi serta inovasi. Ini sekali gus mampu meletakkan Malaysia sebagai hab rantaian bekalan global.


Sengheng rancang raih RM267.5 juta daripada IPO menjelang penyenaraian

KUALA LUMPUR, 29 Disember - Peruncit produk elektrik dan elektronik, Senheng New Retail Bhd merancang untuk meraih RM267.5 juta menerusi tawaran awam permulaannya (IPO).Pengerusi Eksekutifnya, Lim Kim Heng berkata, hasil IPO itu akan digunakan untuk program transformasi syarikat sejajar perkembangan sektor runcit negara."RM160.5 juta akan dibelanjakan untuk membuka premis baharu dan menaik taraf kedai sedia ada agar pelanggan menikmati kualiti perkhidmatan lebih baik, katanya pada Majlis Pelancaran Prospektus Senheng secara maya. Sejumlah RM51.7 juta pula akan digunakan untuk memperkukuh kapasiti dan keupayaan bahagian sokongan kumpulan serta baki RM55.3 juta akan digunakan untuk bayaran balik pinjaman dan perbelanjaan penyenaraian."Daripada segi pekerja, kami melaksanakan banyak program untuk melatih pekerja. Tahun ini sahaja, kami sudah melaksanakan latihan lebih 12,000 ribu kali, katanya.Senheng dijadual disenaraikan dalam Pasaran Utama Bursa Malaysia pada 25 Januari 2022 dan langkah IPO itu membabitkan terbitan awam 250 juta saham-saham baharu serta tawaran jualan 139.5 juta saham sedia ada pada harga RM1.07 sesaham.


Pihak berkuasa, syarikat konsesi disaran tambah lorong SmartTAG

KUALA LUMPUR, 29 Disember - EFKON Asia Sdn Bhd, penyedia teknologi Austria bagi sistem kutipan tol infra merah di lebuh raya Malaysia menyarankan supaya pihak berkuasa dan syarikat konsesi lebuh raya mempertimbang untuk menambah lorong kemudahan SmartTAG, kata Pengarahnya Helmuth Blasch.Menurutnya, pada tahun ini sahaja, sebanyak 75 peratus daripada 270,000 kenderaan penumpang dan komersial baharu yang didaftarkan di Semenanjung Malaysia sehingga September lepas, telah menerima peranti SmartTAG sama ada dalam bentuk siap dipasang atau mudah alih.“Di Jerman misalnya, Sistem Tol Trak Seluruh Negara yang dipasang di semua lebuh raya dalam konfigurasi Aliran Bebas Pelbagai Laluan (MLFF) terbukti amat berkesan dari segi memberi kemudahan kepada lebih dua juta trak yang bergerak sehingga 100 kilometer sejam.“Ia turut menggunakan teknologi IR yang sama seperti di Malaysia bagi pengesahan bayaran. Kami turut melakukan ujian serupa di Malaysia dan unit SmartTAG kami turut mematuhi piawaian DSRC (Komunikasi Jarak Dekat) dan turut diperakui oleh pihak ECE R10," katanya dalam satu kenyataan hari ini.EFKON Asia turut bekerjasama dengan pengeluar peranti SmartTAG tempatan untuk terus menambah baik serta meningkatkan pengalaman pengguna. - BERNAMA


Pertumbuhan ekonomi diunjur sehingga 6 peratus bagi 2022

KUALA LUMPUR, 28 DISEMBER - Ekonomi Malaysia diunjur berkembang positif, antara 5 peratus hingga 6 peratus bagi tahun 2022.Sokongan dasar kerajaan yang berterusan seperti digariskan di bawah Rancangan Malaysia ke-12 dan Bajet 2022, akan mendorong trajektori pertumbuhan yang kukuh pada tahun hadapan.Menurut Penganalisis Ekonomi, Prof Madya Dr Ahmed Razman, pertumbuhan akan turut didorong aktiviti ekonomi yang kembali rancak selain harga komoditi minyak sawit membolehkan negara menjana hasil serta pendapatan lebih tinggi tahun hadapan."Pertama kita lihat ekonomi negara dalam fasa pemulihan malahan ekonomi global juga dalam pola meningkat kerana kita lihat juga banyak sektor ekonomi telah mula dibuka," katanya."Pergerakan penduduk dibenarkan merentasi negeri dan ini merancakkan ekonomi domestik dan kempen vaksinasi lengkap telah mencapai 97.6% penduduk dewasa mendapat vaksin yang lengkap, semua ini mampu membantu pertumbuhan KDNK yang lebih tinggi pada tahun hadapan."Bagaimanapun, kemunculan varian baharu dan isu rantaian bekalan dunia masih akan menjadi cabaran kepada pertumbuhan ekonomi.Jelas Prof Madya Dr Irwan Shah Zainal Abidin, sebarang ketidaktentuan perlu ditangani sebaiknya bagi mengurangkan risiko terhadap momentum pertumbuhan."Terutamanya kita tahu keadaan banjir yang melanda negara yang saya fikir pada ketika ini kos sebenar masih lagi belum dapat dijangkakan tapi kita melihat bahawa ini akan memberi kesan kepada prospek pertumbuhan ekonomi.""Terutamanya pada suku pertama tahun hadapan, begitu juga penemuan ataupun penularan varian baharu seperti omicron yang juga perlu ditangani dengan lebih baik."Tambahnya lagi, bagi menjamin kelangsungan hidup dan merangsang penggunaan domestik, bantuan kewangan dan moratorium buat golongan sasar perlu dilanjutkan sekaligus merangsang pertumbuhan lebih baik tahun hadapan.


Perdagangan Malaysia melepasi aras RM2 trilion buat kali pertama untuk tempoh Januari - November 2021

KUALA LUMPUR, 28 Disember - Jumlah perdagangan Malaysia melepasi aras RM2 trilion buat pertama kalinya, berkembang 24.6 peratus tahun ke tahun kepada RM2.01 trilion bagi tempoh Januari hingga November 2021.Perbadanan Pembangunan Perdagangan Luar Malaysia (MATRADE) berkata, dalam tempoh itu eksport meningkat 25.7 peratus kepada RM1.11 trilion, import naik 23.3 peratus kepada RM894.42 bilion dan lebihan dagangan bertambah 36.2 peratus kepada RM221.53 bilion.Dalam kenyataan hari ini, katanya bagi 11 bulan pertama 2021, kesemua barangan telah merekodkan pertumbuhan eksport, kecuali kelengkapan pengangkutan serta barangan minuman dan tembakau.“Eksport barangan perkilangan berkembang 25.3 peratus tahun ke tahun kepada RM961.89 bilion, dipacu oleh kenaikan eksport barangan elektrik dan elektronik (E&E), keluaran petroleum, barangan perkilangan logam, keluaran getah serta kimia dan bahan kimia,” katanya.MATRADE berkata eksport keluaran pertanian meningkat 37.3 peratus tahun ke tahun kepada RM87.03 bilion berikutan eksport yang kukuh bagi minyak sawit dan keluaran pertanian berasaskan minyak sawit dan getah asli.Selain itu, eksport hasil galian naik 17.8 peratus tahun ke tahun kepada RM62.78 bilion, didorong oleh pertambahan eksport gas asli cecair (LNG), bijih logam dan serpihan logam serta petroleum mentah.Dalam pada itu, menurutnya perdagangan melepasi aras RM200 bilion untuk kali kedua berturut-turut pada November 2021, menjadikannya kepada pertumbuhan dua digit ke-10 bulan berturut-turut sejak Februari 2021.Pada bulan itu, jumlah perdagangan berkembang 34.9 peratus tahun ke tahun kepada RM205.5 bilion berikutan eksport meningkat 32.4 peratus tahun ke tahun kepada RM112.2 bilion -- pengembangan tahun ke tahun ke-15 bulan berturut-turut sejak September 2020 -- manakala import naik 38 peratus tahun ke tahun kepada RM93.3 bilion.Lebihan dagangan meningkat 10.5 peratus tahun ke tahun kepada RM18.9 bilion. MATRADE berkata kesemua sektor utama merekodkan pertumbuhan dua digit tahun ke tahun yang disumbangkan oleh kenaikan eksport kesemua barangan kecuali keluaran getah dan petroleum mentah.Menurutnya eskport barangan E&E meningkat 17.4 peratus tahun ke tahun kepada RM40.04 billion, merangkumi 35.7 peratus daripada jumlah eksport pada November 2021. “Keluaran petroleum melonjak 111.6 peratus kepada RM9.65 bilion dan menyumbang 8.6 peratus daripada jumlah eksport, manakala eksport minyak sawit dan keluaran pertanian berasaskan minyak sawit, meningkat 97.4 peratus tahun ke tahun kepada RM7.91 bilion dan menyumbang 7.1 peratus daripada jumlah eksport,” katanya.MATRADE berkata eksport kimia dan bahan kimia meningkat 45.9 peratus tahun ke tahun kepada RM6.51 bilion dan merangkumi 5.8 peratus daripada jumlah eksport, manakala barangan perkilangan logam melonjak 75.9 peratus tahun ke tahun kepada RM5.74 bilion dan menyumbang 5.1 peratus daripada jumlah eksport.Sementara itu, katanya eksport ke pasaran utama khasnya ASEAN, China, Amerika Syarikat (AS), Kesatuan Eropah (EU) dan Jepun merekodkan pertumbuhan dua digit pada November 2021, manakala eksport ke ASEAN dan AS mencatatkan nilai bulanan tertinggi.ASEAN menyumbang 27.6 peratus daripada jumlah perdagangan Malaysia dengan perdagangan dan eksport merekodkan nilai bulanan tertinggi pada November 2021, berkembang 45.5 peratus tahun ke tahun kepada RM56.63 bilion. Eksport melonjak 39.4 peratus tahun ke tahun dan import naik 54.8 peratus tahun ke tahun.Sementara itu, dagangan dengan China yang menyerap 18.5 peratus daripada jumlah perdagangan Malaysia meningkat 26.1 peratus tahun ke tahun kepada RM37.92 bilion, manakala eksport meningkat 20.5 peratus dan import naik 31.2 peratus.MATRADE berkata eksport ke AS turut mencatatkan nilai tertinggi pada November 2021, meningkat 33.5 peratus tahun ke tahun kepada RM13.03 bilion.“Import dari AS naik 18.1 peratus tahun ke tahun kepada RM6.69 bilion, justeru jumlah perdagangan dengan AS meningkat 27.9 peratus tahun ke tahun kepada RM19.72 bilion,” katanya sambil menyatakan perdagangan dengan AS menyumbang 9.6 peratus daripada jumlah perdagangan Malaysia pada bulan itu,” katanya.Berdasarkan perbandingan bulan ke bulan, MATRADE berkata perdagangan dan import Malaysia masing-masing berkembang 1.5 peratus dan 5.9 peratus, manakala eksport dan lebihan dagangan masing-masing berkurangan sebanyak 1.9 peratus dan 28.1 peratus.- BERNAMA


Pengumuman bantuan ringankan bebas PKS selepas baru bangkit kesan PKP - Samenta

KUALA LUMPUR, 27 Disember - Persatuan Perusahaan Kecil dan Sederhana (SAMENTA) menyambut baik bantuan diumumkan kerajaan menerusi pelbagai inisiatif membantu meringankan beban peniaga yang terjejas banjir.Jelas presidennya, Datuk William Ng persatuan banyak menerima laporan kerugian daripada peniaga."Bencana banjir berlaku pada masa yang amat sukar ketika para peniaga baru sahaja ingin bangkit memulakan perniagaan selepas Perintah Kawalan Pergerakan, PKP lalu. Samenta ada merayu supaya bantuan diberikan kepada PKS yang terjejas dan kami bersyukur, kerajaan telah pun mengumumkan beberapa inisiatif untuk membantu PKS seperti moratorium pinjaman serta pinjaman berfaedah rendah di bawah kemudahan bantuan bencana", kata Ng yang turut berharap, polis mengambil tindakan tegas terhadap mereka yang memecah masuk premis perniagaan ketika bencana.Sebelum ini, Kementerian Kewangan mengumumkan peningkatan dana daripada RM200 juta ke RM500 juta untuk Kemudahan Bantuan Bencana (DRF) oleh Bank Negara Malaysia.Ia membolehkan Perusahaan Mikro Kecil dan Sederhana (PMKS) membiayai penggantian peralatan yang rosak akibat banjir serta modal kerja.Pembiayaan sehingga RM500,000 turut disediakan untuk PKS, manakala usahawan mikro boleh meminjam sehingga RM75,000. Tempoh pembiayaan adalah sehingga lima tahun termasuk moratorium bayaran balik selama enam bulan.


Bantuan bencana BNM dinaikkan, RM500 juta bagi PMKS

KUALA LUMPUR, 26 Disember-Kementerian Kewangan (MOF) mengulangi beberapa peruntukan dan langkah tambahan yang telah diambil bagi menangani bencana banjir. Ini termasuk peningkatan dana kepada RM500 juta daripada RM200 juta bagi Kemudahan Bantuan Bencana (DRF) 2022 oleh Bank Negara Malaysia.Menteri Kewangan, Tengku Datuk Seri Zafrul Tengku Abdul Aziz berkata DRF akan disediakan melalui bank komersial untuk perusahaan mikro, kecil dan sederhana (PMKS) bagi membiayai penggantian peralatan yang rosak akibat banjir serta modal kerja. Pembiayaan sehingga RM500,000 akan disediakan untuk PKS; manakala usahawan mikro boleh meminjam sehingga RM75,000.Tempoh pembiayaan adalah sehingga lima tahun termasuk moratorium bayaran balik selama enam bulan.Tambahnya, kadar pembiayaan adalah hingga 3.5 peratus setahun termasuk kos jaminan.Permohonan boleh dibuat melalui bank komersial mulai esok.


Dividen ASB 5.0 sen seunit, melibatkan pembayaran RM8.9 bilion

KUALA LUMPUR , 23 Disember - Amanah Saham Nasional Bhd (ASNB) mengumumkan pengagihan pendapatan, 5.0 sen seunit untuk dana utamanya, Amanah Saham Bumiputera (ASB) bagi tahun kewangan berakhir 31 Disember 2021.

Pembayaran sebanyak RM8.9 bilion itu, merangkumi pengagihan pendapatan 4.25 sen seunit dan bonus 0.75 sen seunit, memanfaatkan 10.4 juta pemegang unit.

Pengerusi Kumpulan Permodalan Nasional Bhd (PNB), Tun Arifin Zakaria berkata, prestasi ASB kekal kompetitif berbanding instrumen pelaburan berisiko rendah lain.

"Usaha berterusan dalam strategi kepelbagaian dan pengukuhan portfolio, telah membuahkan hasil positif"

Kadar pengagihan pendapatan sebanyak lima sen seunit ini, adalah 315 mata asas lebih tinggi berbanding Deposit Tetap 12-bulan yang kadar semasanya ialah 1.85 peratus.

"strategi kepebagaian dana ke pasran global telah membuahkan hasil positif. Ini dibuktikan dengan sumbangan dan ekuiti awam global kepada pendapatan ASB pada kadar 30.7 peratus

Alhamdulillah, pengagihan pendapatan ASB pada tahun ini kekal kompetitif hasil usaha dan dedikasi pasukan pelaburan kami.

Kadar pengagihan pendapatan sebanyak lima sen seunit ini adalah 315 mata asas lebih tinggi berbanding Deposit Tetap 12 bulan yang kadar semasanya ialah 1.85 peratus,” katanya sewaktu mengumumkan pengagihan pendapatan ASB bagi tahun kewangan berakhir 31 Disember 2021 secara maya.

Sementara itu, Presiden dan Ketua Eksekutif Kumpulan PNB, Ahmad Zulqarnain Onn, turut merakamkan penghargaan kepada pemegang unit, atas kepercayaan yang diberikan.

Untuk tahun 2022, Rangka Kerja Kelestarian PNB bakal dilancarkan, bertujuan memastikan aspek kemampanan diterapkan secara menyeluruh dalam tadbir urus dan pelaburan.

"kami yakin pelaburan berteraskan esg akan memacu pulangan yang mampan dan berdaya saing dalam jangka masa panjang. sterusnya membolehkan pnb memenuhi mandat kami untuk pemegang unit sekelian Pengagihan pendapatan terbaharu ini, menjadikan sejumlah RM168.5 billion telah diagihkan kepada pemegang unit, sejak tahun 1990.

Urus niaga ASB ditangguhkan bermula hari ini sehingga 2 Januari, 2022 untuk urusan pengagihan dividen, dan akan disambung semula pada 3 Januari 2022


Skim Harga Maksimum Musim Perayaan sempena Krismas 2021 di Terengganu libatkan tiga barangan tambahan

KUALA TERENGGANU, 23 Disember - Skim Harga Maksimum Musim Perayaan sempena Krismas 2021 melibatkan tiga barangan tambahan di Terengganu bermula hari ini hingga 31 Disember depan.  Sebelum ini, 12 barangan disenaraikan sebagai harga kawalan di bawah Skim Harga Maksimum Keluarga Malaysia. Pengerusi Jawatankuasa Keusahawanan, Sumber Manusia, Industri Mikro dan Hal Ehwal Penjaja negeri, Mohd Nur Khuzaini A Rahman berkata, ia menjadikan 15 barangan harga kawalan keseluruhannya. "Tiga barangan tersebut adalah ayam belanda import, daging kambing biri-biri import bertulang dan lada benggala hijau," katanya dalam sidang media di sini. 116 pegawai penguatkuasa dan 59 pegawai pemantau harga digerakkan ke lokasi tumpuan ramai bagi memantau pematuhan skim berkenaan.


RCEP: Matrade komited bantu syarikat tempatan lebar sayap ke luar negara

KUALA LUMPUR, 21 Disember - Sejajar penyertaan Malaysia dalam Perkongsian Ekonomi Komprehensif Serantau, RCEP yang dilihat berupaya memperluas akses pasaran, Perbadanan Pembangunan Perdagangan Luar Malaysia, Matrade komited membantu syarikat tempatan melebarkan sayap ke luar negara. Menurut Ketua Pegawai Eksekutif Matrade, Mohd Mustafa Abdul Aziz pihaknya akan bekerjasama dengan persatuan perdagangan untuk mengenal pasti syarikat berpotensi. "RCEP akan membuka pasaran lebih luas kepada komuniti pengeksport kita, membuka mata kepada keupayaan kita. Kami telah mendapat persetujuan kerajaan untuk berkerjasama dengan persatuan perdagangan. Ini membolehkan kita mengenal pasti syarikat berpotensi menembusi pasaran global, jelas Mohd Mustafa ketika ditemui media pada Sidang Kemuncak CEO Syarikat Pertengahan di ibu negara. Sejak 2015, MATRADE menerusi Program Pembangunan Syarikat Pertengahan, MTCDP, telah terlibat menyokong 275 syarikat pertengahan dengan nilai dagangan mencecah RM15.4 bilion.


Tan Sri Azman dilantik sebagai Pengerusi TH

KUALA LUMPUR, 20 Disember - Bekas Pengarah Urusan Khazanah Nasional Berhad, Tan Sri Azman Mokhtar dilantik sebagai Pengerusi baharu Lembaga Tabung Haji (TH).Kenyataan Pengarah Urusan dan Ketua Pegawai Eksekutif TH, Datuk Seri Amrin Awaluddin menyifatkan, Tan Sri Azman sebagai tokoh berpengalaman khususnya dalam aspek pelaburan dan transformasi syarikat berkaitan kerajaan, GLC."Langkah itu sejajar transformasi yang sedang dilaksana TH khususnya dalam aspek pentadbiran dana simpanan haji dan penambahbaikan pengurusan haji. Ia diharap menjadikan TH sebagai institusi Islam yang dihormati atas pencapaian dan tadbir urus yang baik seiring mandat penubuhannya, memudahkan umat Islam menyimpan untuk tujuan mengerjakan haji", menurut kenyataan tersebut.Tan Sri Azman menjawat jawatan Pengarah Urusan Khazanah Nasional dari 2004 hingga 2018. Selain Khazanah, beliau pernah menjadi pemangkin utama beberapa organisasi korporat seperti Axiata Group Bhd, Iskandar Investment Bhd dan IHH Healthcare Bhd.Dalam kenyataan sama, Datuk Seri Amrin turut menzahirkan penghargaan kepada Tan Sri Md Nor Yusof atas sumbangannya sepanjang menerajui TH.Sehingga 30 Jun lalu, jumlah deposit TH adalah sebanyak 81.41 bilion ringgit, paling tinggi sejak institusi itu ditubuhkan 58 tahun lalu.


Jualan kenderaan susut pada November 58,742 unit terjual

KUALA LUMPUR, 20 Disember - Sejumlah 58,742 unit jualan kenderaan baharu dicatatkan pada November lalu, susut setelah mencatatkan pertumbuhan dua angka empat bulan berturut-turut.Persatuan Automotif Malaysia, MAA memaklumkan, Jumlah Keseluruhan Industri, TIV sektor automotif pula merosot 7.5 peratus berbanding 63,489 unit pada Oktober lalu."Penyusutan disebabkan kekurangan cip dan alat ganti yang telah menjejaskan pengeluaran jenama tertentu", jelas kenyataan tersebut. "Pengguna juga mungkin menangguh pembelian kenderaan, berikutan pelanjutan insentif pengecualian cukai jualan sehingga 30 Jun 2022.Namun, jumlah pengeluaran meningkat kepada 58,079 unit daripada 54,832 unit tempoh sama tahun lalu.Daripada jumlah itu 53,661 unit adalah kenderaan penumpang manakala selebihnya kenderaan komersial.


Taman Tema dan Pusat Hiburan Keluarga, diskaun tiket dan baucar istimewa tarik pengunjung

KUALA LUMPUR, 15 Disember - Diskaun tiket dan baucar istimewa ditawarkan di semua taman tema, pusat hiburan keluarga dan taman permainan ahli-ahli Persatuan Taman Tema dan Pusat Hiburan Keluarga Malaysia (MATFA).

Kerjasama yang dilaksana Kementerian Pelancongan, Seni dan Budaya dengan MATFA itu bagi membantu taman tema dan pusat hiburan keluarga kembali menerima pengunjung.

Tawaran disalurkan melalui kempen pelancongan domestik Cuti-Cuti Malaysia, melibatkan lebih 25 taman tema dan pusat hiburan keluarga di seluruh negara.

Jelas Timbalan Menteri Pelancongan, Seni dan Budaya, Datuk Seri Dr. Edmund Santhara, kempen “Rediscover Fun – A Theme Park Family Affair” itu dijangka akan dapat menarik kehadiran lebih ramai pengunjung ke taman-taman tema dengan lebih 40,000 pengunjung memperoleh manfaat kempen ini dengan menikmati kadar tiket masuk yang lebih rendah.

Menurut data MATFA, ketika ini terdapat 82 taman tema dan pusat hiburan keluarga yang sedang beroperasi di Malaysia.


Malaysia sebagai destinasi seni budaya dan kreatif serantau, KKMM komited terus ungguli inisiatif pacu ekonomi seni

KUALA LUMPUR, 15 Disember - Kementerian Komunikasi dan Multimedia (KKMM) serta agensinya komited untuk terus mengungguli inisiatif memacu ekonomi seni selain menjadikan Malaysia sebagai destinasi seni budaya dan kreatif serantau.

Menterinya, Tan Sri Annuar Musa berkata, komitmen itu penting bagi membuka semula kemasukan pelancong serta mempromosikan bakat komuniti seni tempatan dengan mengadaptasi norma baharu pandemik COVID-19.

Menurutnya, elemen kesenian dan kebudayaan merupakan asas dalam usaha negara mencapai negara maju.

Beliau berkata demikian ketika berucap pada majlis penutupan Art In The City 2021 di Ibu Negara.


Perincian Bajet 2022 dilaksana penuh hemah

PUTRAJAYA, 15 Disember - Perdana Menteri, Datuk Seri Ismail Sabri Yaakob menyatakan komitmennya untuk melaksanakan segala perincian Bajet 2022 dengan penuh hemah demi kesejahteraan seluruh Keluarga Malaysia.

Beliau yang mewakili Kerajaan Persekutuan berjanji akan memanfaatkan mandat yang diberikan kepada kepimpinannya dengan sebaik mungkin.

Menurut perdana menteri menerusi hantaran di laman Facebooknya, beliau percaya kekuatan sesebuah pentadbiran itu turut terletak pada proses semak dan imbang yang cemerlang.

Bajet 2022 yang menyediakan peruntukan keseluruhan berjumlah RM332.1 bilion terbesar dalam sejarah belanjawan negara dengan matlamat memulihkan ekonomi kesan pandemik COVID-19 dibentang untuk bacaan kali kedua di Dewan Negara hari ini.

Rang undang-undang itu merupakan belanjawan pertama di bawah kepimpinan Perdana Menteri yang diluluskan di peringkat jawatankuasa di Dewan Rakyat semalam selepas 13 hari tempoh perbahasan dan penggulungan sejak 22 November lalu oleh setiap kementerian terlibat.


Koperasi boleh bantu kurangkan masalah kenaikan harga barang

BERA, 12 Disember - Datuk Seri Ismail Sabri mengakui koperasi di seluruh negara boleh membantu menangani masalah kenaikan harga barang bagi mengurangkan tekanan dan beban kewangan rakyat yang terkesan susulan pandemik COVID-19.

Antara yang boleh dilakukan ialah mewujudkan pemborong koperasi khusus untuk membekalkan barangan secara pukal pada harga murah kepada seluruh koperasi dan kaedah itu akhirnya turut dapat dinikmati oleh rakyat.

Beliau berkata demikian semasa merasmikan Mesyuarat Agung Koperasi Pekebun Kecil Daerah Bera di Kampung Batu Papan, Bera.

Cadangan menubuhkan pemborong khas koperasi itu akan dibincangkan lebih terperinci dengan pihak terlibat termasuk Menteri Pembangunan Usahawan dan Koperasi, Tan Sri Noh Omar dan Suruhanjaya Koperasi Malaysia (SKM).

Setakat ini, difahamkan terdapat 1,500 koperasi di seluruh negara yang dapat memudahkan rakyat mendapatkan barangan keperluan asas pada harga murah dan ia antara 'sumbangan’ koperasi untuk bersama-sama kerajaan dalam menangani isu kenaikan harga barang.


Harga barang dijangka kembali stabil awal tahun depan

BERA, 12 Disember - Harga barang yang meningkat kini dijangka kembali stabil awal tahun depan selepas lebih banyak negara mula membuka sektor ekonomi masing-masing.

Perdana Menteri, Datuk Seri Ismail Sabri Yaakob berkata, sekatan pergerakan turut dialami negara luar yang mengeksport produk makanan kepada Malaysia sekali gus mengakibatkan penawaran berkurangan.

Kerajaan menyedari rakyat yang terkesan akibat kenaikan harga barang.

Justeru, kerajaan telah menganjurkan program jualan murah yang menawarkan harga barang yang rendah selain memberi peruntukan dan insentif kepada golongan terkesan.

Pelbagai program dan projek akan terus dilaksanakan kerajaan dalam usaha menjaga kepentingan serta kebajikan rakyat bagi mengurangkan beban mereka.

Kementerian Pembangunan Luar Bandar juga telah menerima peruntukan tambahan sebanyak RM500 juta antaranya bagi meningkatkan infrastruktur di kawasan luar bandar.

Beliau berkata demikian ketika berucap pada Program Khatan Perdana Parlimen Bera di Dewan Majlis Daerah Bera Padang Luas di Bera, Pahang.


Trafik penumpang udara diunjur meningkat lebih 300 peratus tahun depan - MOVCOM

KUALA LUMPUR, 10 Disember - Suruhanjaya Penerbangan Malaysia (MAVCOM) mengunjurkan peningkatan trafik penumpang udara antara 316 peratus hingga 525 peratus bagi tahun hadapan.

Ia dijangka mencatatkan antara 32.6 juta dan 49.0 juta penumpang.

Ramalan ini menunjukkan pemulihan sebanyak 30 hingga 45 peratus berbanding tahap trafik penumpang udara pra-pandemik pada tahun 2019.

Kenyataaan MAVCOM itu dibuat bersempena penerbitan edisi ke-10 laporan industrinya, Waypoint.

Tanda-tanda awal pemulihan bagi sektor penerbangan tempatan dilihat pada September dan Oktober lalu, yang masing-masing merekodkan 56.6 peratus dan 190.2 peratus pertumbuhan trafik penumpang udara bulan ke bulan.

Pengerusi Eksekutifnya, Datuk Seri Saripuddin Kasim berkata pemulihan ini didorong beberapa faktor.

Antaranya, kelonggaran sekatan perjalanan, gelembung perjalanan, pembukaan semula sempadan antarabangsa serta pengenalan Laluan Perjalanan Lengkap Vaksin (VTL) baru-baru ini ke Singapura.


MEDAC perkenal inisiatif baharu bantu usahawan dalam tempoh pandemik

PARLIMEN, 9 Disember - Bagi membantu para usahawan dalam tempoh pandemik ini, Kementerian Pembangunan Usahawan Dan Koperasi (MEDAC) telah mengarahkan supaya tiada sebarang tindakan undang-undang diambil terhadap mereka.


Syarikat penyumbang ekonomi digital luar negara diharap beri manfaat kepada rakyat Malaysia

KUALA LUMPUR, 9 Disember - Kementerian Komunikasi dan Multimedia (KKMM) ingin memastikan kesemua syarikat penyumbang kepada ekonomi digital yang berpangkalan di luar negara memberi manfaat kepada rakyat Malaysia.

Menterinya, Tan Sri Annuar Musa berharap syarikat-syarikat ini menyumbang kepada sumber ekonomi digital negara termasuk mewujudkan peluang pekerjaan.

Beliau berkata demikian selepas menerima kunjungan hormat oleh Malaysia Digital Economy Corporation (MDEC) dan Lazada Malaysia di RTM Angkasapuri.


Projek HSR beri impak positif kepada ekonomi Negeri Sembilan

SEREMBAN, 9 Disember - Cadangan meneruskan semula projek Kereta Api Berkelajuan Tinggi (HSR) Kuala Lumpur-Singapura bakal memberi impak positif khususnya kepada ekonomi Negeri Sembilan. Menteri Besar, Datuk Seri Aminuddin Harun berkata, ini kerana negeri itu antara laluan utama bagi projek yang melibatkan pembinaan sebuah stesen di Labu.


CCA kerajaan negeri Sabah dan Petronas, mercu tanda pembangunan industri minyak dan gas

KUALA LUMPUR, 8 Disember - Kerjasama strategik antara kerajaan negeri Sabah dan Petronas dalam isu berkaitan industri minyak dan gas akan memberi kesan limpahan ekonomi lebih menyeluruh.

Perdana Menteri, Datuk Seri Ismail Sabri Yaakob menerusi kenyataan media memaklumkan, perjanjian kolaborasi komersial (CCA) yang dimeterai membolehkan Sabah memainkan peranan lebih besar dalam mengembangkan industri minyak dan gas bersama Petronas.

Ia juga membuka peluang perniagaan lebih meluas kepada syarikat-syarikat tempatan untuk berkecimpung dalam industri khidmat minyak dan gas di negeri itu.

Petronas juga akan terus memainkan peranan sebagai syarikat petroleum milik negara dengan kuasa penuh dalam mengawal selia pembangunan industri minyak dan gas secara menyeluruh selaras undang-undang negara.

Permuafakatan yang berjaya dicapai melambangkan komitmen kerajaan persekutuan untuk berkerjasama dengan kerajaan negeri.

Terutama bagi memastikan pembangunan yang inklusif agar manfaat pembangunan negara dapat dinikmati bersama secara lebih adil dan saksama.


Skim Harga Maksimum Keluarga Malaysia di Perak, 12 jenis barangan terkawal dikenal pasti

IPOH, 8 Disember - Kementerian Perdagangan Dalam Negeri dan Hal Ehwal Pengguna (KPDNHEP) mengenal pasti 12 jenis barangan terkawal bagi pelaksanaan program Skim Harga Maksimum Keluarga Malaysia (SHMKM).

Antara barangan tersebut adalah ayam, telur, cili merah, tomato, sawi hijau, kubis bulat, kacang panjang dan timun.

Pengerusi Jawatankuasa Perdagangan Dalam Negeri Dan Hal Ehwal Pengguna, Integrasi Nasional dan Masyarakat Sivil, Datuk Abdul Yunus Jamahri berkata, ia berkuatkuasa bermula 7 hingga 31 Disember depan.

Beliau ditemui selepas sesi walkabout SHMKM di pasaraya Econsave di Ipoh.  Orang ramai turut disarankan untuk menggunakan aplikasi Price Catcher bagi menyemak harga barangan yang meliputi lebih 400 jenis barangan di pasaran.


Ekonomi negara diujur catat peningkatan 6 peratus tahun depan

KUALA LUMPUR, 7 Disember - Ekonomi Malaysia diramal berkembang pada kadar 3.7 peratus tahun ini, sebelum mencatatkan peningkatan lebih kukuh kepada 6 peratus pada 2022.

Ahli ekonomi MIDF Research, Abdul Muizz Morhalim berkata, pemulihan dalam aktiviti ekonomi domestik akan berterusan susulan peningkatan perbelanjaan pengguna dan perniagaan.

Katanya, aktiviti pelaburan lebih baik dan inflasi yang stabil akan memberi sokongan kepada pertumbuhan ekonomi tahun depan.

Pertumbuhan berterusan dalam permintaan luar juga diunjur positif terutamanya bagi produk elektrik dan elektronik serta komoditi.

Faktor tersebut dijangka mendorong Bank Negara menaikkan kadar dasar semalaman (OPR) sebanyak 25 mata asas menjelang akhir separuh kedua tahun depan.

Beliau berkata demikian pada sesi taklimat media Tinjauan Pasaran MIDF 2022 di ibu negara.


Bantu usahawan wanita luar bandar pulihkan perniagaan melalui platform Usanita

KUALA LUMPUR, 7 Disember - Usahawan wanita di luar bandar mempunyai satu lagi peluang untuk memulihkan perniagaan setelah terkesan COVID-19.

Program Usanita – Penjenamaan dan Pendigitalan bersama Kementerian Pembangunan Luar Bandar (KPLB) platform khas bagi membantu usahawan wanita luar bandar khususnya golongan B40.

Menterinya, Datuk Seri Mahdzir Khalid berkata inisiatif di bawah Teras 2 Dasar Pembangunan Luar Bandar demi memacu pembangunan ekonomi, meluaskan pasaran termasuk pemasaran perniagaan dalam talian.

Beliau melancarkan program berkenaan di ibu negara.

Usahawan selebriti terkenal Datuk Rosyam Nor bekerjasama sebagai ikon bagi 50 jenama produk keluaran Usanita.

Usahawan di luar bandar digesa mengambil peluang pemasaran secara digital agar mampu melangkau ke pasaran antarabangsa.


Suntikan subsidi sektor makanan dan ternakan, stabilkan harga barangan keperluan

KOTA BHARU, 4 Disember - Harga barangan keperluan dijangka akan mengalami penurunan selepas kerajaan menyuntik subsidi kepada sektor makanan dan ternakan.

Jaminan Timbalan Menteri Pertanian dan Industri Makanan II, Dr Nik Muhammad Zawawi Salleh, berikutan langkah proaktif yang diambil dengan memberi subsidi kepada pemain industri makanan asas.

Justeru, rakyat bakal menikmati harga sewajarnya dalam tempoh terdekat.

Beliau menyatakan perkara itu pada program jelajah Agropreneur muda (JAM) dan Lawatan Kerja di Kelantan.

RM200 juta telah diperuntukkan untuk subsidi baja kepada NAFAS dan tiada had peruntukan untuk suntikan subsidi berkenaan.


Tangani isu kenaikan harga barang, KPDNHEP laksana pemantauan

BATU PAHAT, 4 Disember - Usaha dipergiat bagi mengembalikan harga barang-barang keperluan rakyat ke tahap normal.

Ke arah itu, Kementerian Perdagangan Dalam Negeri Dan Hal Ehwal Pengguna (KPDNHEP) meningkatkan kerjasama dengan pelbagai agensi termasuk Kementerian Pertanian Dan Industri Makanan.

Menerusi pemantauan yang dilaksanakan, KPDNHEP mendapati harga barang seperti sayur, ikan dan ayam tidak banyak berbeza di seluruh negara.

Malah, ramai peniaga masih mengekalkan harga asal seperti daging import.

Bagaimanapun, pihaknya tidak menolak berlaku kenaikan harga disebabkan permintaan tinggi dan faktor cuaca.

Terdahulu, beliau melakukan tinjauan harga barang di Pasar Awam Batu Pahat, Johor.


Rakyat digalakkan tambah pendapatan, usahakan tanaman komersil

BESERI, 3 Disember - Masyarakat digalak agar mengusahakan tanaman komersil terutamanya di kawasan berhampiran kediaman masing-masing.

Ini bagi menambah sumber pendapatan di samping menghadapi kenaikan harga sayur-sayuran di pasaran.

Raja Muda Perlis, Tuanku Syed Faizuddin Putra Jamalullail bertitah, pendedahan perlu diberikan kepada para pengusaha terutama mengenai kaedah dan teknik bertani secara moden.

Ia penting bagi menjamin hasil serta pendapatan yang munasabah dan mampan. Demikian titah saranan baginda ketika melawat Cendawan Kukur Perlis – Beseri Mushroom Farm bersempena program MAIPs Peduli di Kampung Beseri Dalam.


Projek Pembangunan Hab Daging Halal, Perak teroka pasaran baharu

IPOH, 3 Disember - Projek Pembangunan Hab Daging Halal akan dibangunkan di Perak awal tahun hadapan.  Menteri Besar, Datuk Seri Saarani Mohamad berkata, usaha tersebut bagi meneroka pasaran baharu melibatkan pengedaran, pembekalan dan perniagaan berasaskan daging tempatan termasuk produk sejuk beku.

Jelasnya, sebagai permulaan, projek tersebut akan dilaksanakan di dua lokasi iaitu di Lekir dan Behrang.

Beliau berkata demikian selepas menyaksikan majlis menandatangani memorandum persefahaman (MoU) Perbadanan Pembangunan Pertanian Negeri Perak (PPPNP) bersama Risda Livestock Sdn Bhd dan Pertubuhan Peladang Negeri Perak (PPN) di Ipoh.

Tambahnya, kerajaan negeri berhasrat untuk memberi keutamaan dalam menerajui sektor agro pertanian yang memfokuskan kepada empat komponen iaitu perluasan ladang baharu, pelaburan strategik, pembangunan usahawan dan kebajikan sosial pada tahun 2022.


Projek ECRL, kos kekal RM50.3 bilion

KUALA LUMPUR, 3 Disember - Kos pembinaan Projek Laluan Rel Pantai Timur (ECRL) kekal pada RM50.3 bilion meski selepas kerajaan Selangor meluluskan cadangan Jajaran Utara ECRL Seksyen C.

Menurutnya Menteri Pengangkutan, Datuk Seri Wee Ka Siong, keputusan kerajaan Selangor akan memuktamadkan pembinaan jajaran ECRL sejauh 665 kilometer merangkumi 59 terowong serta beberapa jejambat panjang 127 kilometer.

Katanya, Jajaran Utara ECRL akan memasukkan Serendah Bypass yang amat diperlukan untuk perkhidmatan rel Keretapi Tanah Melayu Bhd (KTMB) ke dalam skop Projek ECRL.

Beliau berkata demikian dalam ucapan pada Majlis Penyerahan Dokumen Seksyen C (Jajaran Utara) ECRL antara MRL dan syarikat China Communications Construction Company (CCCC).

Pembinaan ECRL dijangka memacu pertumbuhan sektor pembinaan serta menyokong pengambilan tenaga kerja tempatan termasuk kalangan profesional, pekerja mahir dan pekerja am bagi menampung aktiviti berkaitan.


Isu royalti filem dalam tindakan KKMM

KUALA LUMPUR, 2 Disember - Kementerian Komunikasi dan Multimedia (KKMM) sedang mengambil tindakan bagi menyelesaikan pelbagai isu berkaitan royalti filem.

Ini termasuk mengadakan perbincangan dengan RTM berhubung karya-karya tersimpan yang tidak menghasilkan apa-apa keuntungan kepada sesiapa.

Menurut Menterinya Tan Sri Annuar Musa, beliau mendapati ada dalam kalangan pencipta karya itu tidak memperoleh royalti daripada hasil kerja mereka kerana sebahagian daripada hak telah dijual dan sebagainya.

Jelasnya, beliau akan terus berbincang dengan pihak terlibat supaya dapat memahami kehendak serta keperluan mereka termasuk pembaharuan Akta Perbadanan Kemajuan Filem Nasional Malaysia 1981 (Akta FINAS) (Akta 244) yang sudah lapuk.


"Program Jualan Keperluan Asas", tawar harga 20% lebih rendah daripada pasaran

KUALA LUMPUR, 2 Disember - "Program Jualan Keperluan Asas Untuk Keluarga Malaysia" akan dilancarkan hari ini.

Ia melibatkan pelbagai barangan harian dengan harga antara 15 hingga 20 peratus lebih rendah daripada harga pasaran.

Program merupakan Inisiatif Kementerian Perdagangan Dalam Negeri dan Hal Ehwal Pengguna (KPDNHEP) selain penglibatan beberapa agensi berkaitan perbekalan.

Antara barangan keperluan ditawarkan termasuk ayam proses standard, telur ayam, ikan segar dan sejuk beku selain pelbagai sayuran antaranya cili merah, bawang besar, tomato, sayur berdaun, kubis dan kentang.

Inisiatif ini akan diperluas ke seluruh negara terutama di kawasan bandar utama, pinggir bandar dan pedalaman.

Program ini bakal dilancarkan Perdana Menteri di Pantai Dalam, Kuala Lumpur.


Program Pembangunan Francais Mikro dan Francais Mampu Milik, sambutan menggalakkan dan akan diteruskan

PUTRAJAYA, 2 Disember - Program Pembangunan Francais Mikro dan Francais Mampu Milik yang diperkenalkan kerajaan tahun ini mendapat sambutan yang menggalakkan dari penggiat industri.

Justeru, kerajaan memutuskan untuk meneruskan pelaksanaan program-program tersebut pada tahun hadapan bagi membantu golongan B40 dan M40 menceburkan diri dalam industri Francais.

Perdana Menteri, Datuk Seri Ismail Sabri Yaakob memaklumkan, Sehingga kini, sebanyak 144 permohonan daripada francaisor dan potensi francaisi bernilai lebih RM22 juta telah diterima untuk diproses. Sebanyak 8 francaisor dan 29 francaisi telah mendapat bantuan kerajaan menerusi program tersebut dengan peruntukan tahun semasa berjumlah RM4.5 juta.

Beliau berkata demikian ketika merasmikan Majlis Malam Anugerah Francais Malaysia 2021 di Putrajaya.


ASNB umum agihan pendapatan 2.74 sen seunit ASN Imbangan 1

KUALA LUMPUR, 30 November - Amanah Saham Nasional Bhd (ASNB) mengumumkan pengagihan pendapatan 2.74 sen seunit bagi ASN Imbang 1 untuk tahun kewangan berakhir 30 November 2021.

Ia melibatkan pembayaran pengagihan pendapatan berjumlah 27.46 juta kepada 44,752 pemegang unit.

Agihan pendapatan akan dilabur semula secara automatik ke dalam akaun pemegang unit mulai esok.

Pemegang unit boleh membuat semakan dan mengemas kini akaun di portal myASNB, melalui aplikasi mudah alih myASNB atau ke cawangan dan ejen ASNB di seluruh negara.

Sementara itu, Permodalan Nasional Bhd (PNB) dalam kenyataannya memaklumkan, ASN Imbang 1 mencatatkan pendapatan bersih direalisasikan sebanyak RM31.20 juta.

Prestasi tersebut sebahagiannya didorong strategi kepelbagaian pelaburan ke pasaran antarabangsa.


Agenda pemerkasaan Bumiputera terus diperkasa

KUALA LUMPUR, 30 November - Agenda pemerkasaan ekonomi Bumiputera terus diberi keutamaan melalui penyediaan pelbagai pakej rangsangan dan pelan pemulihan. Perdana Menteri, Datuk Seri Ismail Sabri Yaakob berkata inisiatif ini bagi membantu mereka bertahan dan berdaya saing dalam norma baharu.

Ia turut menjamin usahawan Bumiputera mampu menempa kejayaan sekali gus membantu memulihkan ekonomi negara.

Perdana menteri Berucap demikian pada majlis perasmian Ikon Inspirasi Impian Perbadanan Usahawan Nasional Bhd (PUNB) secara maya.

Menerusi Bajet 2022, kerajaan memperuntukkan RM11.4 bilion bagi melaksanakan pelbagai inisiatif ke arah pembangunan Bumiputera.


Merdeka 118, pemangkin ekonomi baharu di Kuala Lumpur

KUALA LUMPUR, 30 November - Pembinaan Merdeka 118 di ibu negara bakal memberi manfaat kepada keluarga Malaysia apabila menjadi pemangkin ekonomi baharu bandar raya Kuala Lumpur.

Selain melengkapi kawasan membangun lain seperti KLCC dan KL Sentral, presint Merdeka 118 memberi peluang kepada masyarakat setempat menjana ekonomi.

Datuk Seri Ismail Sabri berucap pada Majlis Penyempurnaan Pemasangan Puncak Menara Merdeka 118 di ibu negara.

Tambah beliau, pembinaan Merdeka 118 cerminan penyatuan warisan dan sejarah Malaysia dengan evolusi masa depan selain menghidupkan kembali kawasan bersejarah di Kuala Lumpur.

Ia menempatkan menara Merdeka 118 iaitu bangunan pencakar langit tertinggi di Malaysia dan kedua tertinggi di dunia dengan ketinggian 678.9 meter.

Komponen lain presint Merdeka 118 termasuk 118 Mall, Merdeka Boulevard at 118, Merdeka Textile Museum dan Masjid Merdeka.


Usaha tingkat industri penternakan ruminan, kerajaan negeri Perlis beri galakan kepada usahawan muda

KANGAR, 30 November - Kerajaan negeri Perlis akan memberi keutamaan kepada usaha meningkatkan industri penternakan ruminan berskala kecil dan sederhana secara komersial.

Salah satunya tumpuan ialah industri penternakan lembu hibrid yang diusahakan golongan belia.

Menteri Besarnya, Datuk Seri Azlan Man memaklumkan, data tahun 2020 menunjukkan terdapat 759 penternak lembu hibrid di Perlis.

204 daripadanya penternak muda berumur antara 18 hingga 40 tahun.  Ternakan hasil kacukan secara manian berhadas dari jenis Charolis, Limousine, Simmentel, Belgian Blue, Angus, Blonde dan Pledmontere.  Saiznya besar berbanding lembu biasa dengan harga mencecah RM5,000 hingga RM10,000 bagi lembu berumur 6 bulan ke atas berbanding lembu biasa yang berharga antara RM3,000 hingga RM5,000. Beliau melawat tiga pusat ternakan lembu hibrid di Kangar dan Padang Besar.


Nilai eksport negara dijangka cecah RM1.2 trilion tahun ini

KAJANG, 30 November - Nilai eksport negara dijangka mencecah RM1.2 trilion, tahun ini. Menteri Kanan Perdagangan Antarabangsa dan Industri, Datuk Seri Mohamed Azmin Ali optimis negara dapat mencapai sasaran prestasi nilai eksport sebanyak RM1.24 trilion yang ditetapkan di bawah Rancangan Malaysia Ke-12, empat tahun lebih awal.

Oktober lepas, negara mencatat nilai eksport tertinggi iaitu sebanyak RM114 bilion.

Datuk Seri Azmin turut menjelaskan prestasi pelaburan negara bagi tempoh September hingga November ini mencatatkan pelaburan RM300 bilion melebihi sasaran RM270 bilion.


Dewan Rakyat lulus dua RUU, diputuskan menerusi undian suara majoriti

KUALA LUMPUR, 30 November - Dewan Rakyat pada semalam meluluskan Rang Undang-undang (RUU) Perbekalan 2022 peringkat jawatankuasa melibatkan dua Kementerian iaitu Kementerian Belia Dan Sukan dan Kementerian Tenaga Dan Sumber Asli.

Perkara itu diputuskan menerusi undian suara majoriti.

Peruntukan Kementerian Belia Dan Sukan membabitkan RM622,25,400 telah diluluskan.

Turut diluluskan, peruntukan berjumlah RM1,120,915,300 bagi Kementerian Tenaga Dan Sumber Asli.

Kesemua peruntukan tersebut membabitkan Perbelanjaan Mengurus dan Perbelanjaan Pembangunan Bajet 2022.


MAS tambah penerbangan ke Sarawak mulai 11 Disember

KUALA LUMPUR, 27 November - Malaysia Airlines mendapat kelulusan Jawatankuasa Pengurusan Bencana Negeri (JPBN) Sarawak untuk menambah kekerapan penerbangan ke negeri itu mulai 11 Disember hingga 5 Januari tahun depan.

Syarikat penerbangan itu dalam kenyataan menyebut, pelanggan digalakkan menempah penerbangan lebih awal bagi mendapatkan kadar tambang lebih rendah.

Bagi tempoh perjalanan pada Disember, ia mengenakan tambang purata RM350 sehala dari Kuala Lumpur ke Kuching bermula Oktober lalu.

Kenyataan itu juga menyebut, memandangkan pihak syarikat melaksanakan harga dinamik berdasarkan permintaan dan penawaran, kadar tambang mungkin berbeza bergantung pada tarikh, masa dan kekosongan tempat duduk.

Ini berlaku apabila lebih banyak kapasiti tersedia di pasaran, dengan sendirinya tambang akan turun.

Pada 22 November, tempahan penerbangan mencapai nisbah muatan antara 98 peratus hingga 100 peratus untuk tempoh musim cuti akan datang.


AKM 100 Hari, KPWKM berjaya lahir 2,194 usahawan wanita

KUALA LUMPUR, 26 November - Inisiatif Wanita Bangkit yang dilaksana Kementerian Pembangunan Wanita, Keluarga dan Masyarakat (KPWKM) menerusi program Aspirasi Keluarga Malaysia (AKM) 100 Hari telah berhasil melahirkan seramai 2,194 usahawan wanita.

Ketua Setiausahanya, Dr Maziah Che Yusoff berkata, mereka ditawarkan peluang kerjaya dan berniaga oleh beberapa agensi dan syarikat swasta yang berkolaborasi dengan pihak kementerian untuk menjayakan inisiatif berkenaan.

MyKasih Kapital contohnya menyediakan suntikan modal perniagaan bagi menggalakkan kaum wanita berniaga terutama yang telah terlibat dalam bidang e-dagang.

LPPKN pula membantu wanita menjana pendapatan melalui program MamaCare berkaitan perkhidmatan penjagaan holistik ibu selepas bersalin.

Inisiatif Wanita Bangkit antara lima program AKM yang diangkat kementerian untuk menyokong acuan Keluarga Malaysia.

Inisiatif lain adalah menyediakan bantuan advokasi bagi menangani isu keganasan wanita serta mendaftarkan golongan OKU dengan Kad OKU Digital.


Kenaikan harga baja dan racun, peruntukkan RM262 juta bantu peladang

KUALA LUMPUR, 26 November - Kerajaan memperuntukkan bantuan RM262 juta sebagai respons awal bagi membantu peladang yang terjejas susulan kenaikan harga baja dan racun.

Perdana Menteri berkata daripada jumlah itu, dana RM62 juta akan disalurkan melalui Pertubuhan Peladang Kebangsaan (NAFAS) sebagai tambahan ke atas peruntukan subsidi dan insentif padi di bawah Bajet 2022.

Dana RM200 juta disediakan sebagai pinjaman agro makanan pada kadar faedah sifar peratus.

Selain moratorium bayaran balik pinjaman selama enam bulan di bawah Tekun Nasional dan Agrobank untuk manfaat pengusaha tanaman sayur-sayuran dan buah-buahan yang terkesan.

Datuk Seri Ismail Sabri Yaakob berucap pada Majlis Makan Malam dan Perasmian Mesyuarat Agung Tahunan NAFAS kali ke-47.

Beliau telah mengarahkan Kementerian Pertanian dan Industri Makanan, Kementerian Kewangan serta Kementerian Perdagangan Dalam Negeri dan Hal Ehwal Pengguna untuk merangka dan memformulasi langkah-langkah mitigasi menangani isu berkenaan.


Sasar ekonomi negara antara sembilan terbaik di dunia, pendekatan EBP perlu digalakkan

PUTRAJAYA, 25 November - Pendekatan dasar dan peraturan berasaskan bukti (EBP) perlu digalakkan sebagai usaha meletakkan negara antara sembilan ekonomi terbaik di dunia bagi sub indeks Kecekapan Kerajaan.

Perdana Menteri, Datuk Seri Ismail Sabri Yaakob berkata, pendekatan EBP akan diterapkan dalam mekanisme perancangan, penilaian dan pemantauan.

Jelasnya, dasar dan peraturan berkualiti bakal memudahcara operasi perniagaan, meningkatkan ketelusan dan meminimumkan bebanan kos serta sumber.

Ini membolehkan industri berkembang dengan lebih dinamik dan anjal seterusnya kekal berdaya saing.

Berucap pada perasmian Persidangan Kebangsaan Amalan Baik Peraturan (GRP) secara maya, jelasnya Perbadanan Produktiviti Malaysia (MPC) turut menggunakan pendekatan EBP dalam memenuhi keperluan perniagaan ekonomi digital. Sementara itu katanya, pendekatan Keseluruhan Kerajaan yang menitikberatkan kerjasama rapat dan bersepadu kementerian, agens dan jabatan menjadi asas pelaksanaan GRP.

Beliau turut menegaskan, prinsip, elemen dan proses dalam kaedah GRP mesti diterima pakai semua kementerian dan agensi pengawal selia dalam penggubalan dan semakan dasar serta peraturan.


Terokai pasaran baharu, KPPK sasar eksport perabot kayu meningkat kepada RM25 bilion

KUALA LUMPUR, 24 November - Kementerian Perusahaan Peladangan dan Komoditi (KPPK) menyasarkan eksport perabot kayu negara meningkat dua kali ganda kepada RM25 bilion tahun depan.

Menterinya, Datuk Zuraida Kamaruddin berkata, pihaknya yakin sasaran itu dapat dicapai berdasarkan nilai eksport produk itu tahun ini selain turut menerokai pasaran baharu di Asia Tengah, Timur Tengah dan Ocenia.

Beliau bercakap demikian di ibu negara.


LHDN optimis capai unjuran hasil daripada cukai langsung RM139.3 bilion menjelang 2022

KUALA LUMPUR, 24 November - Unjuran hasil daripada cukai langsung berjumlah RM139.3 bilion menjelang 2022 adalah realistik dan boleh dicapai.

Ketua Pegawai Eksekutif Lembaga Hasil Dalam Negeri (LHDN), Datuk Mohd Nizom Sairi memaklumkan, anggaran tersebut berdasarkan kutipan kasar cukai langsung secara keseluruhan.

Ini termasuk cukai korporat, petroleum, individu dan lain-lain sebelum tuntutan bayaran balik.

Sasaran itu seiring unjuran pertumbuhan Keluaran Dalam Negara Kasar (KDNK) pada 5.9% seperti diumumkan kerajaan.

Nisbah cukai langsung kepada KDNK negara pula mencatat aliran menurun sejak 2019 pada paras 9.5%.

Angka tersebut susut kepada 8.4% tahun lalu dan dijangka berada pada 7.9% pada 2022.

Mengulas struktur cukai negara dan kebergantungan kepada cukai langsung, beliau berpendapat sistem percukaian negara perlu bergerak ke arah trend semasa.

Asas percukaian perlu diperluas meliputi lebih ramai penduduk antaranya menerusi cukai penggunaan.


Kemudahan "i-Sayang" galak suami sumbang sebahagian caruman kepada isteri

KUALA LUMPUR, 24 November - KWSP akan melancarkan kemudahan "i-Sayang" pada suku pertama tahun depan membolehkan pemindahan sukarela caruman akaun suami ke akaun isteri.

Jelas Pengerusinya, Tan Sri Ahmad Badri Zahir, inisiatif merupakan usaha berterusan meningkatkan kesejahteraan rakyat.

Tambahnya, satu lagi kemudahan dana persaraan yang akan dilancarkan ialah "i-Lindung".

Kemudahan ini akan membenarkan pengeluaran daripada Akaun 2 untuk membeli insurans hayat dan penyakit kritikal melalui platform KWSP.


Industri halal sumbang RM9.7 bilion kepada KDNK negara

PUTRAJAYA, 23 November - Industri halal negara menyumbang sejumlah RM9.7 bilion kepada Keluaran Dalam Negara Kasar (KDNK) negara pada 2020.

Menurut Perdana Menteri, ekonomi halal global dilaporkan akan meningkat kepada RM10 trilion menjelang 2024.

Unit Perancang Ekonomi (EPU), JPM melaporkan segmen pasaran halal dijangka menyumbang kepada 8.1 peratus KDNK dan mampu menjana pendapatan eksport sebanyak RM56 bilion pada tahun 2025.

Perdana Menteri turut menyeru semua agensi, kementerian dan pemain industri berusaha menigkatkan kebolehpasaran produk halal tempatan ke peringkat antarabangsa.


PETRONAS tidak rahsiakan prestasi kewangan, lapor prestasi setiap suku tahun dan tahunan

KUALA LUMPUR, 22 November - Dakwaan bahawa PETRONAS merahsiakan prestasi kewangannya adalah tidak benar.

Menteri di Jabatan Perdana Menteri (Ekonomi), Datuk Seri Mustapa Mohamed menegaskan, meski tidak disenaraikan di Bursa Saham, syarikat itu kerap melaporkan perkembangan dan pencapaiannya kepada orang ramai termasuk prestasi kewangan setiap suku tahun dan tahunan.

Perkongsian maklumat tersebut dibuat menerusi pelbagai platform media.

Dokumen berkenaan juga boleh diakses menerusi laman web PETRONAS.

Ketika menjawab pertanyaan wakil Tuaran, Datuk Seri Madius Tangau, Datuk Seri Mustapa turut memaklumkan prestasi kewangan Petronas tidak dibentangkan di Parlimen kerana tiada peruntukan khusus yang menuntut Petronas berbuat demikian.

Sejak penubuhannya pada 1974 hingga tahun lepas, PETRONAS telah menyumbang RM1.2 trillion kepada kerajaan persekutuan dan negeri dalam pelbagai bentuk bayaran.


Sektor perkilangan: 4,545 projek diluluskan sejak 2016, libatkan pelaburan RM450.5 bilion

KUALA LUMPUR, 22 November - Sejak 2016 hingga Jun lalu, sebanyak 4,545 projek dalam sektor perkilangan diluluskan.

Timbalan Menteri Perdagangan Antarabangsa Dan Industri, Datuk Lim Ban Hong memaklumkan, ia melibatkan nilai pelaburan berjumlah RM450.5 bilion.

Daripada jumlah itu, RM278.8 bilion adalah pelaburan langsung asing manakala RM171.7 bilion lagi pelaburan langsung domestik.

Beliau menjawab pertanyaan Ahli Parlimen Taiping, Tuan Teh Kok Lim.


Rancakkan sektor pelancongan, pastikan pelancong meningkat

LABUAN, 22 November - Perancangan untuk meningkatkan pembangunan pulau pelancongan di Labuan mampu merancakkan sektor pelancongan. Susulan itu, Timbalan Menteri Wilayah Persekutuan, Datuk Seri Jalaluddin Alias berkata, Pulau Rusukan yang berkeluasan enam ekar milik Perbadanan Labuan telah diusahakan oleh pihak swasta.

Datuk Seri Jalaluddin menjelaskan pengusaha perlu dibantu untuk menaiktaraf pulau berkenaan bagi memastikan kadar kemasukan pelancong dari luar Labuan meningkat.

Beliau berkata demikian selepas mengadakan tinjauan di Pulau Rusukan dan juga Pulau Papan.


Pembangunan hab tuna Sabah, Labuan perlu dipertingkat

LABUAN, 22 November - Kerjasama awam dan swasta untuk membangunkan industri tuna di Sabah dan Labuan akan dipertingkat selaras usaha menjadikan lokasi itu sebagai hab tuna.

Menteri Pertanian dan Industri Makanan, Datuk Seri Dr Ronald Kiandee berkata, industri perikanan itu mempunyai potensi yang besar sebagai sumber kekayaan baharu negara untuk dikembangkan di Sabah dan Labuan.

Industri perikanan laut dalam juga mempunyai ruang yang besar untuk diteroka dan dibangunkan pada masa depan.

Beliau ditemui selepas mengadakan lawatan ke Kilang Pemprosesan Tuna di Kampung Patau-Patau.


Pelaksanaan projek Hab Lembu Pedaging Felda Sahabat 2, Sabah bakal jadi pengeluar terbesar

LAHAD DATU, 22 November - Sabah akan menjadi pengeluar lembu pedaging terbesar negara dengan pelaksanaan projek Hab Lembu Pedaging Felda Sahabat 2, Lahad Datu melibatkan peruntukan RM12.4 juta.

Projek berkenaan membabitkan kawasan seluas 6,837.46 hektar ladang ternakan dan kawasan meragut.

Menteri di Jabatan Perdana Menteri (Ekonomi) Datuk Seri Mustapa Mohamed berkata, projek hab berkenaan dilaksana dengan penglibatan Koperasi Sahabat 1 hingga 5 yang dijangka memberi manfaat dalam bentuk dividen tahunan kepada 871 ahli terdiri warga peneroka.

Setakat ini, kawasan hab tersebut sudah mempunyai 268 ekor lembu dan akan menerima 2,100 ekor lembu lagi sehingga Jun tahun depan secara berperingkat.


AirAsia sambung kembali penerbangan ke Singapura

KUALA LUMPUR, 21 November - AirAsia akan menyambung kembali penerbangan antara Lapangan Terbang Antarabangsa Kuala Lumpur 2 (KLIA2) dan Lapangan Terbang Changi bermula hari pertama pelaksanaan Laluan Perjalanan Vaksinasi (VTL).

Sebagai permulaan, tujuh penerbangan seminggu ditawarkan syarikat tambang murah berkenaan.

Ketua Pegawai Eksekutif AirAsia Malaysia, Riad Asmat memaklumkan jumlah penerbangan akan ditambah dari semasa ke semasa.

Ia akan turut melibatkan penerbangan bagi laluan ke bandar utama lain di Malaysia.

AirAsia sedia menyambut para penumpang dengan pelaksanaan protokol perjalanan yang ketat demi keselamatan semua.


Perkasa ekonomi Bumiputera, semak semula pengurusan pusat beli-belah dimiliki GLC

KUALA LUMPUR, 18 November - Perdana Menteri, Datuk Seri Ismail Sabri Yaakob berkata, kerajaan berhasrat menyemak semula pengurusan pusat beli-belah yang dimiliki syarikat berkaitan kerajaan (GLC).

Ia bagi membolehkan ianya diuruskan syarikat tempatan dalam memastikan peniaga khususnya Bumiputera dapat menjalankan perniagaan mereka di situ.

Peniaga Bumiputera dilihat masih kurang berkemampuan mendapatkan ruang perniagaan di premis berkenaan walaupun ada di antara pusat beli-belah dimiliki GLC disebabkan kadar sewa terlalu tinggi selain faktor persaingan.

Katanya, kerajaan juga mengambil maklum bahawa pemilikan premis perniagaan di pusat beli-belah berprestij dan lokasi tumpuan pelancongan oleh golongan Bumiputera masih rendah.

Perkara itu diputuskan dalam Mesyuarat Majlis Kemakmuran Bumiputera (MKB) menerusi sidang video semalam yang dipengerusikan beliau bagi membincangkan usaha memperkasa dan memperkukuh pembangunan ekonomi dan sosioekonomi Bumiputera.

Beliau menambah, terdapat cadangan agar kuota jumlah premis perniagaan milik Bumiputera di lokasi strategik diwujudkan, selaras dengan usaha meningkatkan daya saing dan mengukuhkan ekonomi Bumiputera.

Namun kuota ini akan diuruskan dengan cara telus dan adil agar matlamat utama untuk membantu perniagaan Bumiputera yang layak dan berpotensi tercapai tanpa disalah guna sehingga tersasar daripada objektif sebenar, sejajar dengan aspirasi Keluarga Malaysia.


Pemberian tahunan kepada negeri Melaka, RM210 juta diperuntukkan bagi tahun 2022

PARLIMEN, 18 November - Sejumlah RM210 juta akan diperuntukkan di bawah pemberian tahunan kepada negeri Melaka tahun depan.

Manakala RM574 juta telah diperuntukkan di bawah perbelanjaan pembangunan.

Tengku Datuk Seri Zafrul berkata, peruntukkan itu bagi menampung 171 projek pembangunan.

Tambahnya, rakyat negeri Melaka juga akan terus menerima bantuan tunai dengan anggaran peruntukan melebihi RM300 juta.  Ini bakal memanfaatkan hampir 300,000 penerima melalui bantuan bulanan kebajikan masyarakat serta Bantuan Keluarga Malaysia.


Bantuan Keluarga Malaysia, proses pemberian dipermudahkan

PARLIMEN, 18 November - Kerajaan akan mempermudahkan proses pemberian Bantuan Keluarga Malaysia (BKM) kepada golongan berkelayakan seperti yang diumumkan dalam Bajet 2022.

Menteri Kewangan, Tengku Datuk Seri Zafrul Tengku Abdul Aziz memaklumkan, kerajaan akan terus mempertimbang bantuan BKM kepada mereka yang telah berjaya mendapat Bantuan Prihatin Rakyat sebelum ini.

Jelasnya, langkah itu bagi mengelakkan golongan yang layak tercicir daripada mendapat bantuan tunai.

Tambahnya, penerima Geran Khas Prihatin dan golongan rentan seperti penerima bantuan kebajikan di bawah Jabatan Kebajikan Masyarakat juga akan diproses tanpa permohonan.  Bagi pemohon baru, permohonan akan dibuka Januari tahun depan dengan lebih ringkas dan tidak memerlukan dokumen sokongan.  Beliau memberi penjelasan kepada soalan tambahan Ahli Parlimen Pontian, Datuk Seri Ahmad Maslan.


Peranan CSO penting dalam fasa pemulihan COVID-19 - Tengku Zafrul

KUALA LUMPUR, 17 November - Pertubuhan Masyarakat Sivil (CSO) berperanan penting dalam memperkasa pemulihan komuniti setempat, menerusi langkah-langkah digariskan dalam Bajet 2022.

Menteri Kewangan, Tengku Datuk Seri Zafrul Tengku Abdul Aziz berkata, kerajaan komited meneruskan dan memperkukuh kerjasama dengan CSO, sekaligus memanfaatkan kepakaran dan jangkauan mereka.

Berucap pada Forum Hasanah 2021 secara maya, jelasnya peranan penting pertubuhan sivil yang sering dianggap sebagai ‘sektor ketiga’, semakin ketara sejak bermulanya pandemik COVID-19.

Bagi mengiktiraf peranan penting CSO, Bajet 2022 memperuntukkan RM100 juta dalam bentuk geran padanan kepada yayasan milik syarikat berkaitan kerajaan.

Ia bagi menggerakkan usaha membabitkan bidang utama termasuk memperkukuh aspek kesihatan mental dan perkhidmatan sokongan sosial serta pendidikan selepas persekolahan bagi golongan sasar.


Pelan Pembangunan Strategik NCER 2021-2025, rekodkan nilai pelaburan besar RM21.41 bilion

PUTRAJAYA, 16 November - Wilayah Ekonomi Koridor Utara (NCER) merekodkan nilai pelaburan RM21.41 bilion tahun ini, meskipun berdepan cabaran pandemik COVID-19.

Jumlah tersebut meningkat 34% sekaligus melepasi sasaran awal, RM16 bilion.

Perdana Menteri, Datuk Seri Ismail Sabri Yaakob berkata, kejayaan itu dipacu peranan strategik dan pelan tindakan proaktif Pihak Berkuasa Pelaksanaan Koridor Utara (NCIA) dalam menangani pemulihan pasca pandemik.

Tambah beliau ia seperti digariskan dalam Pelan Pembangunan Strategik NCER 2021-2025.

Datuk Seri Ismail berkata demikian menerusi kenyataan setelah mempengerusikan mesyuarat NCIA Ke-27 bagi pembangunan NCER menerusi sidang video.

Pembuatan, kekal sektor utama NCER dengan menyumbang 32% kepada Keluaran Dalam Negara Kasar (KDNK) wilayah berkenaan.

Jumlah pelaburan diluluskan bagi sektor berkenaan meningkat 304% daripada RM11.8 bilion pada separuh pertama 2020, kepada RM47.91 bilion bagi separuh pertama tahun ini.

Menerusi pendekatan serampang tiga mata NCER, nilai ekonomi wilayah berkenaan disasar RM300 bilion dan mewujudkan 161,197 peluang pekerjaan dengan nilai pelaburan swasta RM146.5 bilion menjelang 2025.

Sejajar konsep Keluarga Malaysia, 65,000 individu termasuk wanita, belia dan komuniti Orang Asli telah mendapat manfaat daripada program modal insan berpaksikan rakyat oleh NCIA.

Manakala, lebih 12,000 isi rumah daripada golongan miskin dan miskin tegar yang tersenarai dalam pangkalan data e-Kasih dan iDamak diberi bantuan keperluan asas dan penjagaan kesihatan menerusi program Kasih Ibu NCER di Kedah, Perak dan Perlis.

Sehingga kini, 600 penerima telah menyertai program empowerNCER dan JomNiaga@NCER dan mampu menjana pendapatan sendiri.

Berikutan kejayaan tersebut, lebih 5,000 peserta lagi akan menyertai program sama dalam usaha mencapai sasaran Sifar Miskin Tegar RMKe-12 menjelang 2025.


Malaysia sasar pendapatan RM800 juta sektor pelancongan kesihatan tahun depan

KUALA LUMPUR, 16 November - Malaysia menyasarkan jumlah pendapatan sebanyak RM800 juta menerusi sektor pelancongan kesihatan tahun depan.

Menteri di Jabatan Perdana Menteri (Ekonomi) Datuk Seri Mustapa Mohamed menaruh kepercayaan, sektor pelancongan kesihatan yang sebelum ini menjana pendapatan mencecah RM1.7 bilion setahun sebelum pandemik COVID-19, berupaya kembali pulih menjelang 2025.

Beliau berkata demikian selepas Majlis Pelancaran Malaysia sebagai Hab Rawatan Hepatitis C sempena "insigHT2021" di Ibu Negara.

Jelasnya lagi, kerajaan menggariskan sasaran pendapatan RM520 juta tahun ini dan setakat Oktober lalu, sebanyak RM480 juta berjaya dicapai menerusi pelancongan kesihatan.


CPTPP sediakan banyak peluang untuk Malaysia, proses ratifikasi dijangka dimuktamadkan pada suku ketiga 2022

KUALA LUMPUR, 15 November - Menteri Kanan Perdagangan Antarabangsa dan Industri, Datuk Seri Mohamed Azmin Ali ketika membuat penggulungan Bajet 2022 bagi kementeriannya di Dewan Rakyat memaklumkan, usaha melengkapkan proses ratifikasi Perjanjian Komprehensif dan Progresif bagi Perkongsian Trans Pasifik (CPTPP) sedang dilakukan.

Ia dijangka dimuktamadkan selewat-lewatnya pada suku ketiga tahun 2022.

Jelas Datuk Seri Mohamed Azmin, perjanjian tersebut dapat memberi akses pasaran lebih luas susulan pengurangan dan penghapusan duti import ke atas barangan eksport Malaysia.

CPTPP juga menyediakan pelbagai program bina upaya dan bantuan teknikal untuk industri tempatan.

Kelewatan dalam meratifikasi CPTPP akan menyebabkan Malaysia kehilangan peluang untuk mengetengahkan pendirian dan kepentingan negara di dalam rundingan kemasukan anggota baharu.

CPTPP telah ditandatangani oleh kesemua 11 negara anggota termasuk Malaysia pada 2018.

Perjanjian ini telah dikuatkuasakan Australia, Kanada, Jepun, New Zealand, Mexico, Peru, Singapura dan Vietnam.

Sebagai sebuah negara yang masih belum meratifikasi CPTPP, Malaysia hanya diberikan status pemerhati dan tidak mempunyai sebarang hak untuk menghalang apa-apa keputusan yang dibuat secara konsensus oleh lapan negara yang telah menguatkuasakan CPTPP.


CPTPP tidak akan jejas hak keistimewaan Bumiputera

KUALA LUMPUR, 15 November - Hak keistimewaan Bumiputera tidak akan terjejas sekiranya kerajaan meratifikasi Perjanjian Komprehensif dan Progresif bagi Perkongsian Trans Pasifik (CPTPP).

Tegas Menteri Kanan Perdagangan Antarabangsa dan Industri, Datuk Seri Mohamed Azmin Ali, hak keistimewaan Bumiputera merupakan salah satu tunjang Perlembagaan Persekutuan.

Justeru, kerajaan tidak akan berkompromi dalam mempertahankan dasar tersebut di dalam mana-mana perjanjian antarabangsa.

Bagi perolehan kerajaan, CPTPP memberikan kelonggaran dan fleksibiliti yang membolehkan kerajaan terus membantu membangunkan syarikat-syarikat tempatan dan Bumiputera.

Antaranya, kerajaan dibenar untuk memperuntukkan sehingga 30% daripada nilai kontrak perolehan kepada kontraktor Bumiputera.


MOSTI latih individu terkesan COVID-19 kuasai ilmu pembaikan telefon pintar dan keusahawanan

KUALA LUMPUR, 15 November - Kementerian Sains, Teknologi dan Inovasi (MOSTI) melalui Yayasan Inovasi Malaysia (YIM) menganjurkan MyMobiFix Programme : Smartphone Repair And Social Entrepreneurship Bootcamp bagi meningkatkan kemahiran individu dan komuniti yang terkesan akibat pandemik COVID-19.

Program tersebut bertujuan menyediakan peserta dengan kemahiran dan pengetahuan khusus keusahawanan dan bidang pembaikan telefon pintar bagi meningkatkan taraf kehidupan melalui peluang pekerjaan dan pendapatan.

Terbahagi kepada tiga fasa, program MyMobiFix diadakan dengan melibatkan 170 peserta.

Majlis graduasi julung kali diadakan dengan disaksikan Menteri Sains, Teknologi dan Inovasi, Datuk Seri Dr Adham Baba di ibu negara.


Johor terima RM4.6 bilion untuk kegunaan 434 projek pembangunan

JOHOR BAHRU, 15 November - Johor menerima peruntukan RM4.6 bilion untuk kegunaan 434 projek pembangunan termasuk 79 projek baharu.  Peruntukan itu akan dimasukkan dalam Bajet Johor 2022 yang akan dibentangkan tidak lama lagi.

Menteri di Jabatan Perdana Menteri (Ekonomi), Datuk Seri Mustapa Mohamed berkata, beberapa projek utama berimpak tinggi berupaya memangkin pertumbuhan ekonomi Johor dan akan dilaksanakan di bawah Rancangan Malaysia ke-12. Antaranya, Landasan Berkembar Elektrik Gemas ke Johor Bahru, Projek Rapid Transit System Link dan Pembinaan Hospital Pasir Gudang.

Beliau berkata demikian selepas menghadiri Roadshow Pasca Rancangan Malaysia ke-12 di Bangunan Dato Jaafar Muhammad, Kota Iskandar, Johor Bahru.


Pembukaan Langkawi kepada pelancong antarabangsa: LADA sasar 5,000 pelancong, jana RM24.5 juta

LANGKAWI, 15 November - Lembaga Pembangunan Langkawi (LADA) menyasarkan sehingga 5,000 kemasukan pelancong antarabangsa sepanjang 45 hari berbaki tahun ini.

Ketua Pegawai Eksekutif LADA, Nasaruddin Abdul Muttalib berkata, Langkawi mampu menjana sehingga RM24.5 juta menerusi pelbagai produk dan tarikan utamanya.

Melalui Gelembung Pelancongan Antarabangsa, Langkawi mula terima pelancong asing hari ini.

Jelasnya lagi, secara purata, seramai 150 pelancong luar negara dijangka memasuki Langkawi sehari.

Tambahnya, 60 pemandu pelancong selesai menjalani kursus pematuhan prosedur operasi standard (SOP) sebagai persediaan pembukaan semula Langkawi kepada pelancong antarabangsa.  Ia menekankan tiga elemen utama merangkumi pengenalan dan pematuhan SOP gelembung pelancongan antarabangsa, pemandu pelancong norma baharu dan Kempen MySafe Langkawi.


Ahli perniagaan Indonesia yakin kestabilan Malaysia

JAKARTA, 12 November - Menteri Kewangan, Tengku Datuk Seri Zafrul Tengku Abdul Aziz optimis, hubungan ekonomi kedua-dua negara akan semakin rancak susulan lawatan Perdana Menteri Datuk Seri Ismail Sabri Yaakob yang berakhir semalam.  Jelas beliau, ahli-ahli perniagaan yang ditemui terus yakin dengan kestabilan ekonomi Malaysia meskipun negara melalui perubahan tampuk kepimpinan.

Menerusi lawatan itu, empat memorandum persefahaman dan perjanjian turut dimeterai oleh sektor swasta kedua-dua negara bernilai AS$3.1 bilion dolar. Komuniti pelabur Indonesia turut menyambut baik keinginan syarikat Malaysia untuk menjalin Kerjasama dalam pembangunan Kalimantan Timur yang bakal menjadi ibu negara baharu republik itu.  Jelasnya, Persetujuan pemimpin kedua-dua negara untuk melaksanakan aturan Koridor Perjalanan bakal memudahkan urusan Kerjasama ekonomi tersebut.


Ekonomi Malaysia catat pengucupan 4.5 peratus suku ketiga tahun ini

KUALA LUMPUR, 12 November - Ekonomi Malaysia mencatat penguncupan 4.5 peratus bagi suku ketiga tahun ini.

Prestasi ekonomi itu berikutan pelaksanaan langkah pembendungan ketat ketika fasa 1 PPN di seluruh negara.

Menurut Ketua Perangkawan, Datuk Seri Dr. Mohd Uzir Mahidin, semua sektor ekonomi mencatatkan penguncupan dari segi penawaran.

Beliau menyasarkan pertumbuhan pengeluaran negara yang lebih baik pada masa akan datang.

Ini disokong peningkatan bahan mentah yang diimport dan pertumbuhan positif berterusan dalam pelaburan Jentera.

Beliau berkata demikian dalam sidang media Prestasi Ekonomi Suku Ketiga 2021 secara maya.


Lebih 85,000 pelatih mengikuti skim penempatan pekerjaan dan pekerjaan kendiri

PARLIMEN, 11 November - Setakat 25 Oktober lalu, Pembangunan Sumber Manusia Berhad (PSMB) telah meluluskan lebih 85,000 pelatih bagi mengikuti pelbagai skim penempatan pekerjaan dan pekerjaan kendiri.

Antaranya, Place and Train B40 Development dan Gerak Insan Gemilang (GIG).

Beliau menjawab ahli parlimen Shah Alam, Khalid Abd Samad.


Skim Pendaftaran Perniagaan Prihatin masih dibuka, bantu golongan B40 dan mahasiswa IPT jana pendapatan

PARLIMEN, 11 November - Sejak Januari hingga Oktober lalu, sebanyak 21,397 permohonan Skim Pendaftaran Perniagaan Prihatin (SPPP) telah didaftarkan di bawah Akta Pendaftaran Perniagaan 1956.

15,053 daripadanya melibatkan permohonan daripada golongan B40 manakala bakinya terdiri daripada mahasiswa Institusi Pendidikan Tinggi (IPT) sepenuh masa.

Ketika menjawab pertanyaan wakil Rasah Cha Kee Chin, beliau turut memaklumkan, permohonan SPPP masih dibuka dan kementeriannya mensasarkan 100,000 pendaftaran baharu diterima bagi skim berkenaan.

Ia selari usaha merancakkan lagi fasa pemulihan ekonomi negara akibat pandemik COVID-19 seperti dirangka kerajaan melalui Bajet 2022.


Ekonomi diunjur berkembang, Johor yakin pelaburan terus meningkat

JOHOR BAHRU, 11 November - Ekonomi Johor diunjur meningkat 5 hingga 7 peratus.

Ini memberi keyakinan bahawa pelabur akan terus kekal, malah turut dijangka meningkatkan pelaburan di negeri berkenaan.

Menteri Besar Johor, Datuk Hasni Mohammad berkata, ia didorong pembukaan semula ekonomi seiring peralihan Fasa 4 Pelan Pemulihan Negara.

Keyakinan itu disokong usaha kerajaan negeri serta peruntukan persekutuan menerusi pelbagai projek infrastruktur selain menyediakan insentif kepada pelabur.

Pelbagai sektor ekonomi turut digerakkan dalam tempoh singkat dengan merancakkan kembali perusahaan kecil dan sederhana.

Beliau berkata demikian selepas merasmikan Majlis Apresiasi Pakej Rangsangan Ekonomi (PRE) Ihsan Johor 3.0 di RTM Johor.


CPTPP, kajian analisis kos faedah dimuktamadkan menjelang akhir tahun

KUALA LUMPUR, 9 November - Kajian analisis kos faedah Perjanjian Komprehensif dan Progresif bagi Perkongsian Trans-Pasifik, CPTPP akan dimuktamadkan menjelang akhir tahun ini.

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, hasil kajian akan dikemuka kepada kabinet bagi tujuan penilaian dan pertimbangan, sebelum proses dalaman dilaksanakan.

Sekiranya diterima CPTPP dijangka dapat diratifikasi selewat-lewatnya pertengahan tahun hadapan.

Datuk Seri Azmin ditemui selepas melancarkan Malaysia Aerospace Summit 2021 di ibu negara.


Malaysia-UK erat kerjasama, fokus pembangunan ekonomi digital

KUALA LUMPUR, 9 November - United Kingdom menyatakan minat untuk meningkatkan kerjasama dengan Malaysia, khususnya dalam bidang ekonomi digital.

Perkara itu diumumkan Menteri Luar Datuk Saifuddin Abdullah.

Terdahulu, beliau mengadakan pertemuan dengan Setiausaha Luar, Komanwel dan Hal Ehwal Pembangunan UK, Elizabeth Truss.

Truss berada dalam rangka lawatan pertama ke rantau Asia Tenggara sejak dilantik sebagai Setiausaha Luar UK pada September 2021.


eKasih: Pemutihan data dilaksana bermula tahun depan

SIK, 6 November - Unit Penyelarasan Pelaksanaan (ICU) Jabatan Perdana Menteri akan membuat pemutihan data dalam eKasih bermula awal tahun depan.

Menteri di Jabatan Perdana Menteri (Hal Ehwal Ekonomi), Datuk Seri Mustapa Mohamed berkata, ia bagi mengemaskini data keluarga miskin dan miskin tegar di seluruh negara.

Ia selari pelaksanaan strategi Rancangan Malaysia ke 12 (RMK-12) menghapuskan kemiskinan tegar pada tahun 2025.

Jelasnya, kerajaan negeri pula dicadang menubuhkan Unit Kemiskinan di peringkat negeri dan daerah bagi memastikan agenda pembasmian kemiskinan tegar dapat dicapai.

Beliau bercakap kepada pemberita selepas melakukan lawatan kerja ke daerah Sik, Kedah.

Tambahnya, ketika ini, terdapat 506,669 keluarga miskin berdaftar dalam sistem e-Kasih di seluruh negara.


KBBM: Tren pembelian 'online' pacu nilai jualan RM3.3 bilion

KUALA LUMPUR, 5 November - Kempen Beli Barangan Malaysia (KBBM) tahun ini akan memberi tumpuan kepada aktiviti jualan secara dalam talian.

Timbalan Ketua Setiausaha, Kementerian Perdagangan Dalam Negeri dan Hal Ehwal Pengguna, Datuk Roziah Abudin memaklumkan, ini berdasarkan peningkatan trend beli belah di platform dalam talian yang turut memacu nilai jualan berjumlah RM3.3 bilion pada penganjuran KBBM tahun lalu.

Katanya, dalam masa yang sama, pengguna juga dinasihat menjadi pengguna bijak dan mendapatkan maklumat bagi merancang perbelanjaan mereka.

Majlis perasmian KBBM akan dilancarkan pada 11 November di Dataran Cenang, Langkawi.

Karnival jualan produk tempatan yang bertujuan merancakkan ekonomi masyarakat setempat ini akan berlangsung sehingga 14 November.


MEDAC perkasa usaha bantu usahawan jana pendapatan, menyokong pembangunan ekonomi negara

SHAH ALAM, 4 November - Kementerian Pembangunan Usahawan dan Koperasi (MEDAC) akan memperkasa usaha membantu usahawan menjana pendapatan di tahap optimum bagi menyokong pembangunan ekonomi.

Menterinya, Tan Sri Noh Omar berkata, ini termasuk menangani karenah birokrasi kelulusan pinjaman dan latihan keusahawanan yang berkesan dalam program yang dianjurkan oleh agensi dibawahnya.

Beliau berkata demikian dalam sidang media Perasmian Mesyuarat Agung Dewan Pembangunan Perniagaan Usahawan Malaysia di Shah Alam.

Tambahnya, mana-mana usahawan yang dilatih di bawah agensi MEDAC, layak dalam mendapatkan pinjaman bagi memudahkan kelangsungan perniagaan.


Inisiatif perniagaan menerusi Bajet 2022 berupaya merancakkan semula kewangan PKS

KUALA LUMPUR, 4 November - Pelbagai inisiatif perniagaan yang diumumkan menerusi Bajet 2022 berupaya membina semula keyakinan perusahaan kecil dan sederhana (PKS) bagi menangani impak pandemik COVID-19.

Menurut Pengerusi Hal Ehwal Usahawan Persekutuan Alumni UiTM, Ahmad Muzakkir Hamid, dalam masa sama masih terdapat beberapa langkah yang perlu ditambah baik bagi membantu PKS memperbaiki kewangan terkesan.

Tambah beliau setakat ini lebih 37,000 usahawan gulung tikar kesan daripada pandemik COVID-19.

Justeru Bajet 2022 yang diumumkan kerajaan ini dilihat satu perkembangan yang positif terutama untuk memulihkan usahawan PKS bangkit semula dan mampu memperkasa ekonomi negara.

Beliau menjelaskan demikian selepas menjadi tetamu dalam rancangan Selamat Pagi Malaysia di Angkasapuri.


SPIN bantu usahawan mulakan perniagaan mikro

SERENDAH, 3 November - Skim Pembiayaan Informal (SPIN) atau skim pembiayaan tanpa caj diperkenal bagi membantu usahawan memulakan perniagaan mikro.

Inisiatif Kementerian Pembangunan Usahawan dan Koperasi melalui agensinya, Tekun Nasional itu turut memberi manfaat kepada usahawan yang tidak mempunyai lesen perniagaan.

Menterinya, Tan Sri Noh Omar berkata, jumlah pinjaman maksimum RM10,000.

Sebanyak RM225 juta diperuntukkan dalam Bajet 2022 dengan SPIN salah satu skim yang diperkenalkan.

Beliau melancarkan Program Pembangunan Usahawan Summerfield anjuran Hybrid Allied Dairy Company Sdn Bhd ( HADC) bersama Eisenbach Group Sdn Bhd di Serendah, Selangor.


OPR kekal pada kadar 1.75 peratus

KUALA LUMPUR, 3 November - Bank Negara Malaysia (BNM) mengekalkan Kadar Dasar Semalaman (OPR) pada 1.75 peratus.

Ia diputuskan dalam mesyuarat Jawatankuasa Dasar Monetari (MPC) yang terakhir tahun ini.

Menurut kenyataan BNM, ekonomi global terus berada pada landasan pemulihan, disokong pengembangan aktiviti perkilangan dan perkhidmatan.

Namun, prospek pertumbuhan global terus cenderung ke arah pertumbuhan lebih perlahan berikutan ketidakpastian tentang kemunculan varian membimbangkan dan risiko gangguan rantaian bekalan global berlanjutan. Bagi Malaysia, momentum pertumbuhan dijangka lebih baik tahun hadapan, disokong pengembangan permintaan global dan peningkatan perbelanjaan sektor swasta, sejajar penyambungan semula kegiatan ekonomi dan sokongan dasar berterusan.

Namun, prospek risiko terhadap pertumbuhan terus cenderung ke arah pertumbuhan lebih perlahan disebabkan oleh faktor luaran dan domestik.


Pembangunan rangkaian 5G, 60% dimanfaatkan syarikat Bumiputera

KUALA LUMPUR, 3 November - Unit Peneraju Agenda Bumiputera (TERAJU) merancang pelbagai inisiatif dan intervensi strategik bagi memastikan penyertaan syarikat Bumiputera dalam pembangunan rangkaian 5G sebanyak 60 peratus seperti yang diumumkan oleh Digital Nasional Berhad (DNB) tercapai.

Menurut Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad, inisiatif itu termasuk pelaksanaan dasar Carve Out & Compete kepada projek pembangunan rangkaian sistem 5G.

Jelasnya, usaha itu akan dikawal selia dan dipantau melalui Unit Pembangunan Bumiputera serta Jawatankuasa Agenda Bumiputera yang dicadang ditubuhkan di DNB.

Beliau menjawab pertanyaan Wakil Tasek Gelugor, Datuk Shabudin Yahaya.  Tambahnya, Program Pembangunan Vendor (PPV) melalui pelaksanaan dalam kalangan syarikat GLC juga akan turut memainkan peranan yang penting membangunkan kapasiti dan keupayaan syarikat Bumiputera.  Ini kerana terdapat skop pembangunan infrastruktur rangkaian 5G yang turut melibatkan syarikat GLC seperti Telekom Malaysia Berhad (TM) berkaitan ketersambungan gentian optik.


Lanjutan pengecualian cukai jualan kenderaan, rangsang sektor automotif negara

KUALA LUMPUR, 2 November - Lanjutan pengecualian cukai jualan kenderaan menerusi Bajet 2022 akan memberi rangsangan positif sektor automotif negara.

Presiden Persatuan Automotif Malaysia, Datuk Aishah Ahmad berkata, ia merangsang pengukuhan memperkukuh jualan kenderaan penumpang.

Pembeli perlu memanfaatkan tempoh pengecualian hingga 30 Jun 2022 dengan 100% pengecualian cukai jualan ke atas kenderaan penumpang CKD dan 50% ke atas CBU termasuk MPV dan SUV.


Projek infrastruktur Bajet 2022, Kelantan antara negeri terima peruntukan tertinggi

TUMPAT, 31 Oktober - Kelantan antara negeri yang menerima agihan peruntukan tertinggi di bawah pelaksanaan projek infrastruktur negara bernilai RM2.33 bilion menerusi Bajet 2022.

Menurut Menteri di Jabatan Perdana Menteri (Ekonomi), Datuk Seri Mustapa Mohamed, ia sejajar janji kerajaan untuk menyediakan peruntukan tinggi bagi enam negeri kurang membangun.  Peruntukan tersebut membabitkan beberapa projek pembinaan antaranya stadium di Bukit Merbau, Pasir Puteh.

Ia bagi memastikan negeri tersebut mempunyai stadium yang sesuai dan boleh memuatkan 15,000 hingga 20,000 penonton.

Beliau bercakap pada sidang media Majlis Penyerahan Projek Pembangunan Semula Kampung Laut sebagai Kampung Pelancongan Warisan di Laman Warisan Serunding, Tumpat, Kelantan. Turut hadir, Menteri Pelancongan, Seni dan Budaya, Datuk Seri Nancy Shukri dan Menteri Besar Kelantan, Datuk Ahmad Yakob. Projek tersebut adalah salah satu inisiatif Kerajaan Persekutuan dan Majlis Pembangunan Wilayah Ekonomi Pantai Timur (ECERDC) membangunkan sektor pelancongan Kelantan.


Pembentangan Bajet 2022, MIDF Research jangka ekonomi negara teruskan trend pemulihan

PUTRAJAYA, 30 Oktober - MIDF Amanah Investment Bank Bhd (MIDF Research) menjangka ekonomi negara meneruskan trend pemulihan tahun hadapan berikutan pembukaan semula sektor ekonomi.

Pengarah Urusan Kumpulan, Datuk Charon Mokhzani dalam kenyataannya berkata, jangkaan itu berikutan pembentangan Bajet 2022 semalam dengan pendekatan memulihkan sosio-ekonomi negara.

MIDF Research sehubungan itu mengekalkan ramalan pertumbuhan tahun ini sebanyak 4.6%.

Kata Datuk Charon, pembentangan bajet itu memberi sokongan kepada rakyat serta perniagaan terjejas akibat pandemik COVID-19.

Pada masa sama, menjadi pemangkin ekonomi bagi memastikan pertumbuhan kukuh dan mampan.

Bajet 2022 ini menurutnya akan membantu negara pulih daripada kesan pandemik dan meletakkan Malaysia pada landasan betul ke arah pertumbuhan jangka panjang.


PM lawat MOF, tinjau persiapan Bajet 2022

PUTRAJAYA, 28 Oktober - Perdana Menteri, Datuk Sri Ismail Sabri Yaakob sempat meluangkan masa meninjau persiapan terakhir penyediaan Bajet 2022 di Kementerian Kewangan Malaysia (MOF) malam tadi.

Dalam satu ciapan di laman sosial Twitter, turut dimuatkan video beliau bersama pegawai-pegawai kanan MOF yang terlibat.

Beliau turut berdoa agar segala urusan dipermudah dan berjalan lancar menjelang pembentangan di Parlimen Jumaat ini.

Turut hadir Menteri Kewangan, Tengku Zafrul Aziz bersama Timbalan Menteri Kewangan 1 dan 2.


Rantau digital, Malaysia syor 3 resolusi

PUTRAJAYA, 25 Oktober - Tiga resolusi disyorkan Kuala Lumpur sebagai usaha membentuk kembali ekosistem ekonomi digital ASEAN.

Menerusinya, pertumbuhan serantau yang inklusif, mampan dan berdaya tahan dapat dicapai.

Perdana Menteri, Datuk Seri Ismail Sabri Yaakob turut menyarankan kempen celik digital yang inklusif dipergiat.

Selain itu, beliau mencadangkan usaha pendigitalan Perusahaan Mikro, Kecil dan Sederhana (PKS) dipertingkat.

Semua usaha pemerkasaan secara bersama itu bakal membuka laluan ke arah rantau digital.

Perdana Menteri berucap secara maya pada Sidang Kemuncak Perniagaan ASEAN.


Rangka Tindakan Perdagangan Nasional dilancarkan, lonjak daya saing perdagangan

PUTRAJAYA, 25 Oktober - Rangka Tindakan Perdagangan Nasional dilancarkan bagi memperkukuh kedudukan perdagangan Malaysia di peringkat antarabangsa.

Menurut Perdana Menteri, Datuk Seri Ismail Sabri Yaakob, pelan strategik lima tahun itu mengandungi lapan teras strategik dan 40 syor.

Rangka tindakan itu melibatkan kerjasama kerajaan dan swasta.

Cadangan yang digariskan bakal meningkatkan daya saing perdagangan.

Perdana Menteri berucap ketika melancarkan Rangka Tindakan Perdagangan Nasional secara maya.


Pelabur Eropah beri komitmen labur RM14.1 bilian di Malaysia

PUTRAJAYA, 23 Oktober - Malaysia mengekalkan kedudukan sebagai destinasi utama pelabur asing, menerusi komitmen pelaburan berjumlah RM14.1 bilion oleh pelabur Eropah.

Ia dicapai menerusi Misi Perdagangan dan Pelaburan ke rantau berkenaan, diketuai Menteri Kanan Perdagangan Antarabangsa dan Industri, Datuk Seri Mohamed Azmin Ali.

Misi yang berlangsung dari 13 hingga 21 Oktober lalu merekodkan potensi pelaburan langsung asing; FDI dari Jerman sebanyak RM10.7 bilion.

Manakala FDI dari Perancis dan United Kingdom, masing-masing berjumlah RM2.6 bilion dan RM800 juta.

Negara turut mencatat potensi eksport keseluruhan berjumlah RM400 juta sepanjang misi berkenaan.

Potensi eksport ke Perancis berjumlah RM300 juta, manakala Jerman dan United Kingdom masing-masing berjumlah RM50 juta.

Sepanjang misi ke Eropah, Datuk Seri Mohamed Azmin turut berkongsi visi negara dalam melaksanakan agenda mampan yang mendapat respon positif daripada komuniti perniagaan rantau berkenaan.


Bajet 2022 fokus pemulihan ekonomi masyarakat luar bandar

TUMPAT, 17 Oktober - Kementerian Kewangan akan menfokuskan kepada pemulihan ekonomi terutamanya masyarakat luar bandar menerusi Bajet 2022 yang akan dibentang hujung bulan ini.

Menurut Timbalan Menteri Kewangan I, Mohd Shahar Abdullah, bajet itu juga turut memberi tumpuan kepada sektor yang terkesan selain mengenal pasti beberapa inisiatif yang akan diumumkan.

Bajet 2022 akan memberi tumpuan kepada semua spektrum termasuk kepada masyarakat, perniagaan dan juga melibatkan sektor ekonomi negara.  Pemulihan secara menyeluruh juga akan dilakukan termasuk kepada golongan berpendapatan rendah B40, M40 dan T20.  Bajet kali ini juga mencipta kelainan apabila rakyat didedahkan dengan pembentangan pra bajet terlebih dahulu.  Beliau ditemui selepas hadir dalam rangka kerja sempena majlis pecah tanah pembinaan 'Intergrated Solar Dryer' (Insoler) di Kampung Geting, Tumpat, Kelantan.


Taman Perindustrian IBS pertama di Kelantan sedia lebih 3,500 peluang pekerjaan

KOTA BHARU, 17 Oktober - Kelantan, negeri pertama mewujudkan Taman Perindustrian Sistem Binaan Berindustri (IBS) dengan kos keseluruhan pembinaan menelan belanja lebih RM70 juta.

Ia bakal membuka lebih 3,500 peluang pekerjaan kepada rakyat khususnya penduduk di Pantai Timur.

Menurut Menteri Kanan Kerja Raya Datuk Seri Fadillah Yusof, ia akan bangunkan di Sungai Bagan, Machang di bawah Rancangan Malaysia Ke-12 dalam tempoh terdekat dan dijangka siap sepenuhnya dalam tempoh 24 bulan.

Taman Perindustrian IBS itu akan mengumpulkan pengusaha produk-produk pembinaan terutama yang berkaitan IBS dan teknologi sekaligus menjadikannya Pusat Rujukan Setempat (One Stop Center) bagi meningkatkan kapasiti dan keupayaan industri pembinaan. Beliau menyatakan demikian selepas menyaksikan Majlis Menandatangani Memorandum Persefahaman (MoU) antara kerajaan Kelantan dengan Lembaga Pembangunan Industri Pembinaan (CIDB) di Kota Bharu.

MOU ditandatangani Setiausaha Kerajaan Kelantan Datuk Nazran Muhammad manakala CIDB di wakili Ketua Eksekutifnya, Datuk Ahmad Asri Abdul Hamid. Mengulas lanjut, Datuk Seri Fadillah berkata melalui pemeteraian MoU berkenaan, ia juga akan memperkukuh jaringan ekosistem IBS di Malaysia seterusnya dapat meningkatkan bilangan pemain industri tempatan serta usahawan kecil dan sederhana (SME).


Pacu semula industri francais - PM

PUTRAJAYA, 14 Oktober - Industri francais dijangka mencatat nilai jualan mencecah RM13 bilion tahun ini, selepas hanya mampu menjana RM5.2 bilion tahun lalu.

Menurut Perdana Menteri, Datuk Seri Ismail Sabri Yaakob, kepentingan industri francais terbukti apabila merekodkan nilai jualan RM13.3 bilion pada 2019, dan menyediakan lebih 80 ,000 pekerjaan dengan anggaran upah RM1.4 bilion.

Bagi merancakkan semula momentum industri francais dalam tempoh lima tahun akan datang, Perdana Menteri mahu semua agensi dan penggiat industri francais, menjalin kerjasama bersepadu.

Sebagai sokongan, kerajaan telah memperuntukkan RM10 juta kepada Kementerian Perdagangan Dalam Negeri dan Hal Ehwal Pengguna (KPDNHEP) untuk meneruskan pelaksanaan Program Pengukuhan Francais Bagi Meningkatkan Eksport.

Pada masa sama, mengalu-alukan francaisor di seluruh dunia menjalankan perniagaan di negara ini.

Perdana Menteri berucap melancarkan Pameran dan Persidangan Francais Antarabangsa Malaysia (FIM) 2021 secara maya.

FIM merupakan satu-satunya pameran francais berskala besar yang diiktiraf Majlis Francais Dunia.

Ia diharap dapat menarik kehadiran 15,000 pengunjung serta menjana potensi pelaburan kira-kira RM200 juta.


Ekonomi digital antara potensi besar pelaburan Malaysia-China

PUTRAJAYA, 14 Oktober - Sebanyak 71 pembuatan projek dengan penyertaan negara China dijangka menjana lebih 10,000 peluang pekerjaan di Malaysia.

Menurut Perdana Menteri, Datuk Seri Ismail Sabri Yaakob, China kekal menjadi pelabur utama negara sejak tahun 2016 dengan pelaburan sebanyak AS$4.41 bilion tahun lalu.

Ekonomi digital, revolusi perindustrian keempat dan pembangunan lestari merupakan bidang pelaburan yang boleh dibangunkan antara Malaysia dan China.

Sejak tahun 2009, China telah menjadi rakan dagang terbesar di Malaysia yang menyumbang 18.6 peratus daripada jumlah perdagangan, tahun lalu.

Malaysia juga menjadi antara negara pertama menyokong insiatif jalur dan laluan yang diasaskan China.

Perdana Menteri berucap dalam Majlis Perasmian Pameran Import dan Eksport China (CANTON FAIR) ke 130 secara maya.


Malaysia sedia kembali sebagai hab pelaburan serantau, antarabangsa

PUTRAJAYA, 14 Oktober - Malaysia kini bersedia menjadi hab pelaburan serantau dan antarabangsa disokong pembukaan selamat sektor perniagaan dan kejayaan program vaksinasi.

Perdana Menteri, Datuk Seri Ismail Sabri Yaakob yakin, hasrat itu mampu dizahirkan dengan kerjasama seluruh Keluarga Malaysia untuk hidup dalam amalan norma baharu.

Malaysia menawarkan persekitaran pelaburan kondusif selain kedudukan strategik sebagai pintu masuk ke pasaran ASEAN melalui Perkongsian Ekonomi Komprehensif Serantau (RCEP).

Beliau menyampaikan ucaptama perasmian Persidangan Maya Invest Malaysia 2021.


Kerugian perbelanjaan pelancongan Malaysia dijangka meningkat kepada RM165 bilion, lebih tinggi berbanding tahun lalu

KUALA LUMPUR, 7 Oktober - Anggaran kerugian daripada hasil perbelanjaan pelancongan negara dijangka meningkat kepada RM165 bilion tahun ini.

Menurut Menteri Pelancongan, Kesenian dan Kebudayaan, Datuk Seri Nancy Shukri, kerugian lebih tinggi berbanding RM135 bilion yang direkodkan tahun lalu, berikutan pelaksanaan Perintah Kawalan Pergerakan 3.0.

Jelasnya, sepanjang tempoh 12 bulan lalu, sektor pelancongan berdepan cabaran besar apabila hanya sebilangan kecil perniagaan dibenar beroperasi selain ramai individu kehilangan pekerjaan.

Sementara itu jelasnya, negara sedang membuat persiapan untuk membuka Langkawi kepada pelancong antarabangsa susulan kejayaan gelembung pelancongan domestik pulau tersebut.

Sejak dimulakan 16 September lalu, lebih 38,000 kedatangan pelancong direkodkan dengan hasil pendapatan berjumlah RM15.97 juta.


PSU: RM17.06 bilion disalurkan setakat awal September

KUALA LUMPUR, 4 Oktober - Sejak Januari hingga 3 September lalu, lebih RM17 bilion telah disalur bagi Program Subsidi Upah (PSU).

Perdana Menteri Datuk Seri Ismail Sabri Yaakob memaklumkan, RM2.95 bilion daripadanya melibatkan PSU 3.0 dan 4.0, yang memanfaatkan 216,532 penerima.

Manakala baki RM14.11 billion lagi kepada hampir 400,000 penerima bagi PSU 1.0 dan 2.0.

Seramai 284,659 majikan memohon bagi PSU 3.0 dan 4.0.

Manakala bagi PSU 1.0 dan 2.0, 428,516 majikan.

Beliau menjawab pertanyaan wakil Ipoh Timur - Wong Kah Woh secara bertulis di Dewan Rakyat.